qundao/data-zh-poetry huggingface dataset:
寄憐
作者：陳師道
朝代：宋

借子翩翩果下駒，春原隨處小踟躕。
可能炙背春風裏，卧把青銅摘頷鬚。
寄提刑李學士
作者：陳師道
朝代：宋

石渠金馬青雲上，東里西門濟水邊。
上冢過家真樂事，平時持節貴當年。
成家舊學諸儒問，脫手新詩衆口傳。
范叔一寒今若此，相逢猶得故人憐。
寄文潛無咎少游三學士
作者：陳師道
朝代：宋

北來消息不真傳，南度相忘更記年。
湖海一舟須此老，蓬瀛方丈自飛仙。
數臨黄卷聊遮眼，穩上青雲小著鞭。
李杜齊名吾豈敢，晚風無樹不鳴蟬。
寄晁以道
作者：陳師道
朝代：宋

兩官俱爲鄰，常若千里遠。
經年不通書，子孰知我懶。
相期宇宙外，肯復校繁簡。
我愚亦知此，子意豈不滿。
子教東方生，自視何益損。
人言不當價，一錢萬金産。
須子五千卷，丹筆校黄本。
子家太史氏，名成南北阮。
道山鴻雁行，豈惟私門衎。
功名須老大，四十未爲晚。
快意會有違，急行寧小緩。
忽有河山阻，遂恐消息斷。
我獨不念此，人窮令智短。
子勿效我慵，書來慰愁眼。
寄晁無斁
作者：陳師道
朝代：宋

稍聽春鳥語丁寧，又見官池出斷冰。
雪後踏青誰與共，花邊著語老猶能。
笑談莫倦尋常聽，山院終同一再登。
今日已知他日恨，搶榆况得及飛騰。
寄晁說之
作者：陳師道
朝代：宋

閱世真難記，如君自不忘。
尚於書太簡，正以懶相妨。
與有還家樂，終無却老方。
莫須憂潦倒，未許細商量。
寄晁載之兄弟
作者：陳師道
朝代：宋

人言婚宦情欲本，我始求脫君已半。
孰知一世如一夢，在夢而覺寧待旦。
寒簷凍雨作秋聲，冷屋風燈挑不明。
樽前已作十年語，後會未期吾屢驚。
一聞七字心已識，鈎章棘句天與力。
念子方壯我已衰，不見參天二千尺。
季也亦有詩百篇，叔子擬度驊騮前。
端能過我三冬學，可復參儂一味禪。
寄曹州晁大夫
作者：陳師道
朝代：宋

墮絮隨風花作塵，黄樓桃李不成春。
只今容有名駒子，困倚欄干一欠伸。
寄曹州晁大夫
作者：陳師道
朝代：宋

東方千騎貴當年，白髮居頭也自賢。
肯費精神修客主，稍回功譽入章篇。
虛名不救空腸厄，晚歲仍遭末疾纏。
死去不爲天下惜，鏡中當有故人憐。
寄曾公權
作者：陳師道
朝代：宋

超世功名子有憑，過人才藝我何曾。
詩書廢忘難支敵，門館光華怯再登。
捐棄妻兒逃世累，掃除鬚髮伴禪僧。
待君持節東南日，試問當年杜伯升。
寄李學士
作者：陳師道
朝代：宋

眼看游舊半東都，五歲曾無一紙書。
平日齊名多早達，暮年同國未情疏。
稍尋東剎論茲事，頼有西方託後車。
說與杜郎須著便，不應濠上始知魚。
寄杜擇之
作者：陳師道
朝代：宋

詩家兩杜昔無鄰，文采傳家世有人。
疾置送詩驚老醜，坐曹得句自清新。
興來不假江山助，目過渾如草木春。
農馬智專吾不讓，衡陽紙貴子能頻。
寄沛縣姜承議
作者：陳師道
朝代：宋

平生魯國老先生，晚見諸郎識老成。
怪有武功蒙寵錫，果緣陰德貫神明。
金池已作歸田計，玉版方書濟物情。
百里饑寒獨顔闔，忍令一物不敷榮。
寄泰州曾侍郎
作者：陳師道
朝代：宋

八年門第故違離，千里河山費夢思。
淮海風濤真有道，麒麟圖畫豈無時。
今朝有客傳河尹，是處逢人說項斯。
三徑未成心已具，世間惟有白鷗知。
寄滕縣李奉議
作者：陳師道
朝代：宋

滕大夫伯陽父孫，烹小鮮治大國原。
一得何用五千言，弛災决獄人不冤。
盛氣走訟畏討論，終歲斂吏不到門。
子弟無頼皆西奔，外吏畏懼過乃尊。
踵門父老如雲屯，拊髀跳踉走兒孫。
絳幡翠節歌唄喧，畫盆戴頂煙如焚。
繡褾綵軸箱帕繁，曲躬叉手前致言。
畜眼未見耳不聞，暮年何以答此恩，請誦華嚴壽我君。
寄潭州張芸叟二首·其一
作者：陳師道
朝代：宋

湖嶺一都會，西南更上游。
秋盤堆鴨脚，春味薦貓頭。
宣室來何暮，蒸池得借留。
孰知爲郡樂，莫作越鄉憂。
寄潭州張芸叟二首·其二
作者：陳師道
朝代：宋

去國如前日，爲邦得舊游。
霜甘先落手，春雁幾回頭。
只道風沙惡，寧知賈宋留。
賦詩真有助，弔古不同憂。
寄無斁
作者：陳師道
朝代：宋

敬問晁夫子，官池幾許深。
已應飛鳥下，復作卧龍吟。
待我中痾愈，同君把臂臨。
泥塗無去馬，夏木有來禽。
寄答李方叔
作者：陳師道
朝代：宋

平生經世策，寄食不資身。
孰使文章著，能辭轍跡頻。
帝城分不入，書札詗何人。
子未知吾懶，吾寧覺子貧。
寄答泰州曾侍郎
作者：陳師道
朝代：宋

千里馳詩慰別離，詩來吟詠轉悲思。
靜中取適庸非計，林下相從會有時。
生理只今那得說，交情從昔見於斯。
含毫欲下還休去，懷抱何由得細知。
寄答王直方
作者：陳師道
朝代：宋

人情校往復，屢勉終不近。
一詩已經年，知子不我怨。
生世餘幾何，尺箠日取寸。
懷祿有遐心，從俗無遠韵。
時從府中歸，數過林下飯。
平生功名意，回作香火願。
三年不舉觴，吻頰煙火焮。
豈無兩蒼龍，霑我一雨潤。
官粗詩未工，猛乞毋小靳。
人生如此爾，文字已其閏。
是身雖臭腐，寧作青紫楦。
永懷忘年友，死矣餘令問。
念子頗似之，老我何所恨。
寄答顔長道·其一
作者：陳師道
朝代：宋

薄命猶多難，浮生未定居。
故人憂已矣，千里問何如。
白髮羞明鏡，青燈怯細書。
不曾知史館，何用索枯魚。
寄答顔長道·其二
作者：陳師道
朝代：宋

貧病憂居士，雕蟲累壯夫。
不能羞齒頰，幸免葬江湖。
疲馬甘垂首，游鷹不應呼。
爲誰歸未得，山水故鄉居。
寄襄州程大夫
作者：陳師道
朝代：宋

中年爲吏晚專城，不獨身榮府亦榮。
江漢風流見羊杜，相門經術有韋平。
十年一別音書絕，萬里相看骨肉情。
今代龐公入城府，定將懸榻與逢迎。
寄豫章公三首·其一
作者：陳師道
朝代：宋

密雲不雨卧烏龍，已是人間第一功。
得諾向來輕季子，打門何日走周公。
寄豫章公三首·其三
作者：陳師道
朝代：宋

生須百斛買雙鬟，水截龍章試虎斑。
老覺才粗渾不稱，自携雲月瀉湲潺。
寄豫章公三首·其二
作者：陳師道
朝代：宋

愧無一縷破雙團，慣下薑鹽枉肺肝。
誓酒不應忘此老，論詩寧肯乞麤官。
寄送定州蘇尚書
作者：陳師道
朝代：宋

初聞簡策侍前旒，又見衣冠送作州。
北府時清惟可飲，西山氣爽更宜秋。
功名不朽聊通袖，海道無違具一舟。
枉讀平生三萬卷，貂蟬當復自兜牟。
寄邢和叔
作者：陳師道
朝代：宋

昔作梁宋游，幽憂廢朝昏。
閉門無往還，不厭兒女喧。
隔牆聞剝啄，暮夜誰扣門。
知是邢夫子，低回過高軒。
願爲布衣交，不顧年德尊。
匆匆立談罷，又見東南奔。
江湖多病後，僅免餉魚黿。
久廢數行書，因人問寒暄。
但愛孤山西，松筠數家村。
便欲築居室，插秧仍灌園。
生前不自愛，身後何足論。
草玄笑揚雄，贊易悲虞翻。
文章徒自苦，紙筆莫更存。
却尋南郭老，隠几學忘言。
他日宦游客，誤入桃花源。
葦間見漁父，誰識王公孫。
寄都下故人示王子安
作者：陳師道
朝代：宋

湖海相忘日自疏，經年不作一行書。
世間惟有韓康伯，肯爲淵源住歲餘。
寄鄧州杜侍郎
作者：陳師道
朝代：宋

南陽老幼如雲屯，連日城東候使君。
後者排前旁捷出，爭先見面作慇懃。
六年重來已白髮，一日再見回青春。
道傍過者怪相問，共言杜母真吾親。
使君雖老心尚壯，文采風流諸謝上。
名家從昔杜陵人，盛德于今丈人行。
我昔卧病老彭城，畫船鳴鼓千里行。
致書饋奠初未識，丁寧勞苦如平生。
人言此事今未有，古人中求還得否。
忘年屈勢不虛辱，公自爲德吾何取。
菊潭之水甘且潔，潭上秋花照山白。
請公酌此壽百年，奕奕長爲此邦伯。
孰先一州後四方，重金疊蓋登廟堂。
請從今日至雲來，月三十斛輸洛陽。
寄酬咸平朱宣德
作者：陳師道
朝代：宋

冥冥超世網，蔚蔚秀儒林。
他日熟看面，今詩初得心。
白頭無故意，異代有同音。
綆短徒施巧，終然莫汲深。
寄題披雲樓
作者：陳師道
朝代：宋

使君高會答清秋，增飾披雲作勝游。
九日再逢堪一笑，終朝百過更深憂。
落霞孤鶩知才盡，疏雨微雲怯語遒。
賓主縱賢終少在，只今未可壓黄樓。
寄黄充
作者：陳師道
朝代：宋

俗子推不去，可人費招呼。
世事每如此，我生亦何娛。
黄生後來秀，純茂靜者徒。
不見動經月，來亦不須臾。
人事已好乖，可復自作疏。
子雖向人懶，勝處不可孤。
迨此田事休，仍當寒雨餘。
深知阻泥濘，步屐意何如。
寒夜
作者：陳師道
朝代：宋

一夜風澎浪，中宵月脫雲。
到窗資少睡，遠響倦多聞。
星火遠相亂，江山氣不分。
早雞先得便，斷雁屢鳴羣。
寒夜
作者：陳師道
朝代：宋

留滯常思動，艱虞却悔來。
寒燈挑不燄，殘火撥成灰。
凍水滴還歇，風簾掩復開。
孰知文有忌，情至自生哀。
寒夜
作者：陳師道
朝代：宋

閉戶風將雨，通宵浪打頭。
若爲中夕聽，復作別時愁。
宿雁鳴漁火，村舂急暗投。
不應田二頃，能使寸心休。
寒夜有懷晁無斁
作者：陳師道
朝代：宋

同好共城郭，十日不一顧。
人事雖好乖，吾生亦多忤。
闔門對妻子，歲月不可度。
閉目寧用遮，停杯仍下筯。
獨無區中緣，永懷巖下趣。
平生三徑資，安得一朝具。
萬里初歷塊，前驅告曛暮。
懷歸屬有思，棄世不待怒。
老境厭逶遲，人情費將護。
向來張長公，吾亦從茲去。
燈花頻作喜，月色正可步。
預恐何水曹，明朝有新句。
寓目
作者：陳師道
朝代：宋

曲曲河回復，青青草接連。
去帆風力滿，來雁一聲先。
野曠低歸鳥，江平進晚牽。
望鄉從此始，留眼未須穿。
對廳口號
作者：陳師道
朝代：宋

黄堂窈窕慶佳辰，密坐雍容合搢紳。
廣樂充庭如在夢，歡聲著物似逢春。
瞻天已祝無窮壽，盡醉爲期莫計巡。
平世難逢身易老，嶺梅初破酒方醇。
山口
作者：陳師道
朝代：宋

湖闊疑無地，河回忽見山。
登臨聊自試，衰疾致身閑。
四壁寧虞盜，多方莫駐顔。
無風回遠笛，有月待人還。
山口
作者：陳師道
朝代：宋

重霧真成雨，疏簾不隔風。
青林擁紅樹，家鶩雜賓鴻。
漁屋渾環水，晴湖半落東。
往來成一老，猶在半塗中。
山口阻風
作者：陳師道
朝代：宋

夕風朝未回，來雲去爲雨。
繫舟直山口，天意遽如許。
濤風兩方鬭，丘原莫當怒。
兩山爲俯仰，一鳥不得度。
臨深負高枕，偷生寧得所。
歷歷數過帆，當塗氣如虎。
快意亦適然，淹泊豈吾取。
泝洄更去留，未易相爾汝。
行登東山顛，壯觀前未睹。
九澤不滿眼，五丈才一縷。
茲山昔誰游，巨野傳自古。
菰魚無凶年，末利猶不禦。
荷隩活萬人，梨埒視千戶。
東方富絲麻，小市藏百賈。
連檣自南北，行談雜秦楚。
向晚風力微，湖清魚可數。
空倉鳥烏樂，外舍窗扉語。
身非天下惜，家無十金聚。
欲留盜賊迫，欲去波濤怒。
兩者爾何從，一死吾未與。
巨野
作者：陳師道
朝代：宋

餘力唐虞後，沉人海岱西。
不應容桀黠，寧復有青齊。
燈火魚成市，帆檣藕带泥。
十年塵霧底，瞥眼怪鳧鷖。
巨野二首·其一
作者：陳師道
朝代：宋

紅落芙蕖晚，青深蒲稗秋。
平湖無過鳥，鳴鼓有行舟。
巨野二首·其二
作者：陳師道
朝代：宋

蒲港侵衣綠，蓮塘亂眼紅。
將身供世事，結纜待回風。
席上勸客酒
作者：陳師道
朝代：宋

稍開襟抱使心寬，大放酒腸須盞乾。
珠簾十里城南道，肯作當年小杜看。
平翠閣
作者：陳師道
朝代：宋

我家山水間，耳目厭華麗。
聞道浙西山，經年通夢寐。
從爲遠游客，忘却歸來計。
欲買湖上田，謝絕人間世。
湖山多變態，橫斜光景異。
隨山轉朱閣，臨顧窮幽邃。
惟有宣公樓，浮空堆亂翠。
疑是水仙人，臨牆露高髻。
道人迹愛山，朝昏閱終歲。
最愛煙雨中，半掩青羅袂。
我來悲歲晚，風霜掃昏翳。
不見嶺頭雲，未盡登臨意。
幼嶺
作者：陳師道
朝代：宋

外家英俊場，季氏不好弄。
用意丘壑間，頗以石自奉。
誰言拳握間，意作萬牛重。
岱宗小天下，不辦一席用。
庚辰三月上旬登白門閑望
作者：陳師道
朝代：宋

昔別子未仕，人言詩有神。
預知河嶺阻，不作往來頻。
剩喜今猶學，須知祿爲親。
五陵花滿眼，作意莫禁春。
張謀父乞花
作者：陳師道
朝代：宋

二頃田園汴泗東，春來心事幾人同。
固知短綆無深汲，又見新花發舊叢。
花氣著人渾欲醉，妍華過眼旋成空。
冷官門外無消息，與報江南春信通。
後湖晚坐
作者：陳師道
朝代：宋

水浄偏明眼，城荒可當山。
青林無限意，白鳥有餘閑。
身致江湖上，名成伯季間。
目隨歸雁盡，坐待暮鴉還。
徐僊書三首·其一
作者：陳師道
朝代：宋

蓬壺仙子補天手，筆妙詩清萬世功。
肯學黄家元祐脚，信知人厄匪天窮。
徐僊書三首·其三
作者：陳師道
朝代：宋

金華牧羊小家子，西真攘桃何代兒。
詩著海山書落爪，向來那免世人疑。
徐僊書三首·其二
作者：陳師道
朝代：宋

詩成已作客兒語，筆下還爲魯直書。
豈是神仙未賢聖，不隨時事向人疏。
徐氏閑軒
作者：陳師道
朝代：宋

倦游梁楚愛吾廬，老寄山林孰與娛。
想見杖藜臨過鳥，更能赤手縛於菟。
君寧平世輕三釜，我亦東原有一區。
擬買嬋娟作歸計，可無堆玉斗量珠。
從寇生求茶庫紙
作者：陳師道
朝代：宋

南朝官紙女兒膚，玉版雲英比不如。
乞與此翁元不稱，他年留待大蘇書。
從蘇公登後樓
作者：陳師道
朝代：宋

倏作三年別，才堪一解顔。
樓孤带清洛，林缺見巴山。
五月池無水，千年鶴自還。
白鷗沒浩蕩，愛惜鬢毛斑。
憶少子
作者：陳師道
朝代：宋

端也早豐下，歲晚未可量。
我老不自食，安得如我長。
呱呱棄不子，退省未始忘。
吾母亦念我，與爾寧相望。
懷遠
作者：陳師道
朝代：宋

海外三年謫，天南萬里行。
生前只爲累，身後更須名。
未得平安報，空懷故舊情。
斯人有如此，無復涕縱橫。
戲元弼·其一
作者：陳師道
朝代：宋

濁涇清渭不同源，世好因循到子孫。
只待白頭能潦倒，不虞青眼已瀾翻。
戲元弼·其三
作者：陳師道
朝代：宋

翩翩別去七經年，特特歸來兩浩然。
東道有時推謝令，後堂無地著彭宣。
戲元弼·其二
作者：陳師道
朝代：宋

山頭落日著窗明，花裏來禽起笑聲。
豈有詩成須白傅，獨於酒可置公榮。
戲元弼·其四
作者：陳師道
朝代：宋

車馳卒奔風雨過，白髮故人餘一箇。
幸是元無左阿君，何須不著陳驚坐。
戲寇君二首·其一
作者：陳師道
朝代：宋

杜老秋來眼更寒，蹇馿無復逐金鞍。
南鄰却有新歌舞，借與詩人一面看。
戲寇君二首·其二
作者：陳師道
朝代：宋

南鄰歌舞隔牆聽，想對朝窗暈倒青。
莫望喚人看娜嫋，只憑幽夢寄丁寧。
招黄魏二生
作者：陳師道
朝代：宋

出門不雨即偶風，閉門值睡極力攻。
似聞湯鼎作吟聲，已賀勝敵收全功。
却思二子共一笑，撥棄舊語無新工。
卒行好步不兩得，能致公等吾何窮。
魏詩黄筆今未有，顧我獨得神所鍾。
徑須相就踏泥潦，已辦煮餠澆油葱。
拱翠亭
作者：陳師道
朝代：宋

千年茅竹蔽幽奇，一日堂成四海知。
便有文公來作記，尚須吾輩與題詩。
至人但有經行處，寶蓋仍存朽老枝。
能事向來非促迫，經年安得便嫌遲。
捕狼
作者：陳師道
朝代：宋

一狼將四子，二嶺走千羊。
意得無前敵，時乖闕後防。
寧知射生手，已發弩機張。
會使烏鳶飽，空令豺虎傷。
擬古
作者：陳師道
朝代：宋

盎中有聲囊不癭，嚥息不如带加緊。
人生七十今已半，一飽無時何可忍。
公侯早歲有如此，奴婢蓐食支夜永。
向來糠籺之子孫，居鄰無僧家有井。
擬李義山柳枝詞五首·其一
作者：陳師道
朝代：宋

江青沙日暖，雄鴨雌鴛鴦。
相看不相識，花晚褪紅香。
擬李義山柳枝詞五首·其三
作者：陳師道
朝代：宋

雨葉不自持，風花故入衣。
飛花已無定，忍著惡風吹。
擬李義山柳枝詞五首·其二
作者：陳師道
朝代：宋

嫋嫋東門柳，重重小苑花。
爲誰須落子，著意莫藏鴉。
擬李義山柳枝詞五首·其五
作者：陳師道
朝代：宋

莫解丁香結，從教長苦辛。
却因千種恨，別作一家春。
擬李義山柳枝詞五首·其四
作者：陳師道
朝代：宋

伏雌將阿鶩，水陸不相直。
鴨鴨橫波去，嗝嗝呼不得。
擬漢宮詞三首·其一
作者：陳師道
朝代：宋

葉葉霜林著意紅，翩翩行騎語牆東。
黄金擬買長門賦，未信君恩屬畫工。
擬漢宮詞三首·其三
作者：陳師道
朝代：宋

帳底吹煙香自薰，鏡前含笑意生春。
經年不道君恩薄，却是恩深更誤人。
擬漢宮詞三首·其二
作者：陳師道
朝代：宋

月與秋期特地圓，花隨人意作春妍。
却因姊弟爭珠鳳，更欲君王意外憐。
放懷
作者：陳師道
朝代：宋

施食烏鳶喜，持經鳥鼠聽。
杖藜矜矍鑠，顧影怪伶俜。
門靜行隨月，窗虛卧見星。
擁衾眠未穩，艱阻飽曾經。
放歌行·其一
作者：陳師道
朝代：宋

春風永巷閑娉婷，長使青樓誤得名。
不惜卷簾通一顧，怕君著眼未分明。
放歌行·其二
作者：陳師道
朝代：宋

當年不嫁惜娉婷，拔白施朱作後生。
說與旁人須早計，隨宜梳洗莫傾城。
敬酬智叔三賜之辱兼戲楊理曹二首·其一
作者：陳師道
朝代：宋

龍爭虎據竟成塵，只有青樓與白門。
令宰才高先得句，使君情重數開樽。
江山故國難留鶴，科斗荒池可著鯤。
直使頷鬚渾作白，未應投鑷愧諸孫。
敬酬智叔三賜之辱兼戲楊理曹二首·其二
作者：陳師道
朝代：宋

險韵廋詞費討論，真持布鼓過雷門。
更看九日臺頭句，未用三人月下樽。
鏡裏黄花明白髮，海邊赤脚踏長鯤。
從來相戒莫打鴨，可打鴛鴦最後孫。
早春
作者：陳師道
朝代：宋

度臘不成雪，迎年遽得春。
冰開還舊淥，魚喜躍脩鱗。
柳及年年發，愁隨日日新。
老懷吾自異，不是故違人。
早起
作者：陳師道
朝代：宋

鄰雞接響作三鳴，殘點連聲殺五更。
寒氣挾霜侵敗絮，賓鴻將子度微明。
有家無食違高枕，百巧千窮只短檠。
翰墨日疏身日遠，世間安得尚虛名。
春夜
作者：陳師道
朝代：宋

宿鳥一枝足，爭林終夜鳴。
庭花當戶發，江月向人明。
鳥度清溪影，風回晚市聲。
夢中無好語，池草爲誰生。
春懷示鄰里
作者：陳師道
朝代：宋

斷牆著雨蝸成字，老屋無僧燕作家。
剩欲出門追語笑，却嫌歸鬢著塵沙。
風翻珠網開三面，雷動蜂窠趁兩衙。
屢失南鄰春事約，只今容有未開花。
春晚游寶雲寺
作者：陳師道
朝代：宋

繁杏青猶小，幽花落更香。
目隨雲雨斷，恨與水風長。
蟻子何緣鬭，蜂兒有底忙。
山人能棄世，遊子不思鄉。
春興
作者：陳師道
朝代：宋

東風作惡不成寒，野水穿沙自作灘。
細草無端留客卧，繁枝有意待人看。
晁無咎張文潛見過
作者：陳師道
朝代：宋

白社雙林去，高軒二妙來。
排門衝鳥雀，揮壁带塵埃。
不憚除堂費，深愁載酒回。
功名付公等，歸路在蓬萊。
晁無咎畫山水扇
作者：陳師道
朝代：宋

前身阮始平，今代王摩詰。
偃屈蓋代氣，萬里入方尺。
朽老詩作妙，險絕天與力。
君不見杜陵老翁語，湘娥增悲真宰泣。
晚出
作者：陳師道
朝代：宋

應俗敢辭疾，衝風寧小驅。
聊爲一日役，不憚百金軀。
雪路無行迹，冰枝有落烏。
寒門閉蕭瑟，窮里聽嚱吁。
晚坐
作者：陳師道
朝代：宋

柳弱留春色，梅寒讓雪花。
溪明數積石，月過戀平沙。
病減還憎藥，年侵却累家。
後歸棲未定，不但只昏鴉。
晚望
作者：陳師道
朝代：宋

黑雲映黄槐，更著白鳥度。
蟬鳴不餘力，蛙腹能許怒。
稱目有佳思，側逕無好步。
興來成獨往，意得誰與賦。
晚泊
作者：陳師道
朝代：宋

清切臨風笛，深明隔水燈。
堆場穿鳥雀，暗溜入溝塍。
年使扶行老，船催趁渡僧。
茲遊恐未已，著句續先曾。
晚立
作者：陳師道
朝代：宋

遶舍苔衣積，倚牆梨頰紅。
地平宜落日，野曠自多風。
禹跡千年後，家山一顧中。
未休嗤土偶，已復逐飄蓬。
晚興
作者：陳師道
朝代：宋

去國猶能別，逢人始欲愁。
不干遮極目，自是怯回頭。
布網收漁槮，連筒下釣鈎。
誰初教鮮食，澤竭未能休。
晚遊九曲院
作者：陳師道
朝代：宋

冷落叢祠晚，回斜狹路賒。
平荷留夜雨，驚鳥過鄰家。
雲暗重重樹，風開旋旋花。
病身無俗事，待得後歸鴉。
晦日
作者：陳師道
朝代：宋

人老時情薄，春深花意微。
暄寒南北異，風俗古今違。
即事無同異，旁觀有是非。
食蔬如許瘦，飽肉未須肥。
智寶院後樓懷胡元茂
作者：陳師道
朝代：宋

晚渡呼舟疾，寒城著霧深。
昏鷗明鳥道，風葉亂霜林。
久客登臨目，中年懷舊心。
猶須一長笛，領覽自霑襟。
暑雨
作者：陳師道
朝代：宋

密雨吹不斷，貧居常閉門。
東溟容有限，西極更能存。
束濕炊懸釜，翻牀補壞垣。
倒身無著處，呵手不成溫。
月下觀潮二首·其一
作者：陳師道
朝代：宋

隔江燈火見西興，江水清平霧雨輕。
風送潮來雲四散，水光月色鬭分明。
月下觀潮二首·其二
作者：陳師道
朝代：宋

素練橫斜雪滿頭，銀潮吹浪玉山浮。
猶疑海若誇河伯，豪悍須教水倒流。
望夫石
作者：陳師道
朝代：宋

磧戍人何在，秋霜志不移。
無言息媯怨，有淚舜娥悲。
山靜雲盤髻，江空月印眉。
誰將望遠意，歌作送征詩。
木蘭花·玉樓春
作者：陳師道
朝代：宋

榮光休氣天為瑞。道祖當天傳寶裔。千年昌運此時逢，四海歡聲今日沸。濛濛香霧沾衣膩。漠漠輕寒梅柳細。封人長有祝堯心，從此年年並歲歲。
木蘭花·玉樓春
作者：陳師道
朝代：宋

湖平木落搖空闊。葉底流泉鳴復咽，酒邊清漏往時同，花裡朱弦纖手抹。風光過手春冰滑。十事違人常七八。不將白髮並黃花，擬下清流攬明月。
木蘭花·玉樓春
作者：陳師道
朝代：宋

陰陰雲日江城晚。小院迴廊春已滿。誰教言語似鸝黃，深閉玉籠千萬怨。蓬萊易到人難見。香火無憑空有願。不辭歌裡斷人腸，只怕有腸無處斷。
杜侍郎挽詞三首·其一
作者：陳師道
朝代：宋

美政真吾母，名家更杜陵。
于張從昔少，魯衛至今稱。
絲竹中年好，詞華夙世能。
周南棠棣傳，平世幾人登。
杜侍郎挽詞三首·其三
作者：陳師道
朝代：宋

身去風流在，人難玉石分。
平生才一見，治行已多聞。
更覺知音少，還修地下文。
他年九原淚，仍是兩馮君。
杜侍郎挽詞三首·其二
作者：陳師道
朝代：宋

驥騄方懷遠，松筠忽有秋。
雍容名士數，終始法家流。
凜凜驚千載，堂堂閟一丘。
能令羊季子，不肯過西州。
東山謁外大父墓
作者：陳師道
朝代：宋

土山宛轉屈蒼龍，下有槃槃蓋世翁。
萬木刺天元自直，叢篁侵道更須東。
百年富貴今誰見，一代功名託至公。
少日拊頭期類我，暮年垂淚向西風。
東禪
作者：陳師道
朝代：宋

東阡急雨未成泥，度密穿青取徑微。
邂逅無人成獨往，慇懃有月與同歸。
東阿
作者：陳師道
朝代：宋

慟哭東阿縣，傷心莫與論。
却思當痛日，敢望此身存。
舉目人將母，回頭影弔魂。
更堪悲手足，孤稚滿船門。
柏
作者：陳師道
朝代：宋

用直寧論世，名成不待官。
低枝緣我有，偃蓋到誰看。
秀色有新故，英姿無暑寒。
要爲千歲計，豈慮萬牛難。
桓山
作者：陳師道
朝代：宋

平江如抱貫秦洪，雙嶺馳來欲並雄。
是物皆爲萬世計，闔棺猶有一朝窮。
林巒特起終爲汙，美惡千年竟不空。
尚有風流羊叔子，稍經湔洗與清風。
梁山泊
作者：陳師道
朝代：宋

積陰風易作，隆寒聲益急。
百爲定有數，一動必三日。
奔隤水勢壯，犦胅波頭立。
前行後浪促，突起旁抶射。
奔騰萬騎來，倏忽一箭疾。
摧殘蒲葦盡，簸蕩魚龍泣。
私憂地軸脫，已分梁山沒。
向來萬斛重，不作一葉直。
舟行兩水間，觸奪聲蟋蟀。
路轉帆舉落，舟排冰疊積。
經事長一智，中人所知識。
千金不垂堂，豈復待一失。
窮途得偉觀，老氣猶少色。
事定未得忘，嗟來庶可及。
梅花七絕·其七
作者：陳師道
朝代：宋

月落霜嚴自靚粧，北風工爲發清香。
晚英數點辭林去，幽獨無人爲斷腸。
梅花七絕·其三
作者：陳師道
朝代：宋

林外啼禽自往還，風前詩客倚欄干。
小園門鎖黄昏月，耿耿幽姿半夜寒。
梅花七絕·其六
作者：陳師道
朝代：宋

數點深藏碧玉枝，翠峰十二擁瑶姬。
憑君說與凡桃李，徹骨清寒不解肥。
梅花七絕·其四
作者：陳師道
朝代：宋

清寒池館靜無塵，歲歲相逢似故人。
任遣牆頭疑似雪，欲教園主早知春。
梅花十首·其三
作者：陳師道
朝代：宋

姑射仙姿不畏寒，謝家風格鄙鉛丹。
誰知檀萼香鬚裏，已有調羹一點酸。
梅花十首·其二
作者：陳師道
朝代：宋

幽恨清愁幾萬端，故將巧笑破霜寒。
落英收拾供騷客，秋菊從來不足餐。
梅花十首·其八
作者：陳師道
朝代：宋

任教雪壓色終勝，却要風嚴香更聞。
江雨細時青子熟，聞名猶救渴將軍。
楊夫人挽詞
作者：陳師道
朝代：宋

初說南奔道路長，湖邊丹旐已飛揚。
百年積慶鍾連璧，十念收功到浄方。
絳幔未經親宋母，綠衣猶記識黄裳。
欲圖不朽須詮載，今代誰堪著石章。
楝花
作者：陳師道
朝代：宋

密葉已成蔭，高花初著枝。
幽香不自好，寒艷未多知。
會見垂金彈，聊容折紫緌。
粉身非所恨，猶復得聞思。
次韵何子溫祈晴二首·其一
作者：陳師道
朝代：宋

夜半風回雨脚收，萬家和氣與雲浮。
蕭條寒巷荒三徑，突兀晴空聳二樓。
勝日登臨輕一醉，下鄉昏墊肯同憂。
江空峽響魚龍落，盡放青青極目秋。
次韵何子溫祈晴二首·其二
作者：陳師道
朝代：宋

九虎當關信不傳，燒煙才上已回天。
驅除霧雨還朝日，畜縮濤波復二川。
奪目光華開秀句，堆場藁秸驗豐年。
從今更上中和頌，少費將軍九萬牋。
次韵別張芸叟
作者：陳師道
朝代：宋

中年爲別更堪頻，四海無家託一身。
此別時須問生死，孰知詩力解窮人。
次韵回山人贈沈東老二首·其一
作者：陳師道
朝代：宋

一杯領意不須沽，六字持身已有餘。
癡子未知天上樂，先生今解世間書。
次韵回山人贈沈東老二首·其二
作者：陳師道
朝代：宋

隨世功名非所望，稱家豐儉不求餘。
青衫出指論奇字，白髮挑燈寫細書。
次韵夏日
作者：陳師道
朝代：宋

江上雙峰一草堂，門閑心靜自清凉。
詩書發冢功名薄，麋鹿同羣歲月長。
句裏江山隨指顧，舌端幽眇致張皇。
莫欺九尺鬚眉白，解醉佳人錦瑟傍。
次韵夏日江村
作者：陳師道
朝代：宋

漏屋簷生菌，臨江樹作門。
卷簾通燕子，織竹護雞孫。
向夕微凉進，相逢故意存。
何當加我歲，從子問乾坤。
次韵夜雨
作者：陳師道
朝代：宋

暗雨來何急，寒房客自醒。
驟看燈閃閃，擬對竹青青。
聲到江干盡，風回葉上聽。
更長那得曉，欹側想儀形。
次韵寄答晁無咎
作者：陳師道
朝代：宋

西湖欲雨厨煙滿，風葉倒囊雲覆碗。
望湖樓上白頭人，獨倚欄干誰肯伴。
獨有詩人記病身，清風千里寄行塵。
豪華信有回天力，驚開桃李閑新春。
往事不回如過雨，醉夢恍然忘惡語。
人生如幻此何尤，未信黄金貴於土。
愛子千篇頃刻成，借將胸腹詫吳人。
吟哦怪有芳鮮氣，却被湖山識姓名。
文章廢退知難强，身外虛華本無望。
何曾臨水惜芒鞋，却解逢人拈拄杖。
眼根清浄塵不留，登伽過盡不回頭。
家在中原歸未得，江淮斷道無行舟。
兩山相逢翻手疾，欲謀一笑寧無日。
却慚懷朴似周人，祇可聞名不須識。
次韵寇司戶春懷
作者：陳師道
朝代：宋

諱窮懷祿得辭勞，腰折頭低不復高。
夢幻更堪追鳥跡，去來何有校牛毛。
依違玩世從君好，叱咤生風蓋代豪。
聞說妙年心尚在，忍看花絮受風飄。
次韵寇秀才寄下邳家兄
作者：陳師道
朝代：宋

少共千憂老一官，中間毀譽兩茫然。
去留有命真如此，俯仰從人却未然。
故著江山供極目，正將彊健入新年。
驚逢小杜風流勝，信有衣冠不乏賢。
次韵少游春江秋野圖二首·其一
作者：陳師道
朝代：宋

翰墨功名裏，江山富貴人。
倏看雙鳥下，已負百年身。
次韵少游春江秋野圖二首·其二
作者：陳師道
朝代：宋

江清風偃木，霜落雁橫空。
若箇丹青裏，猶須著此翁。
次韵德麟吳越山水
作者：陳師道
朝代：宋

吳山那可說，已覺心耳靜。
忍事如忍欲，可遏不可騁。
人生如此耳，黄白滿朝鏡。
寧懷斗升粟，不理東南艇。
君從湖上歸，頗說寒事竟。
沙草柔動色，溪喧魚不定。
煩君冰玉句，緩作江湖興。
君詩如靜女，妙絕人所敬。
不更風雨秋，下有桃李徑。
試寫孤竹君，名成三絕鄭。
次韵德麟植檜
作者：陳師道
朝代：宋

種木待成材，聊爲十年事。
日中趨百里，寧問萬牛費。
植檜三尺强，已有凌雲氣。
生世能幾何，擬作千歲計。
衆人笑拍手，君子用其意。
蕭蕭孤竹君，忘言理相契。
名以金石交，椿楊豈奴婢。
緬懷萬仞顛，千丈蔚蒼翠。
蟠根泉石底，用意霜雪外。
寧須大厦才，坐待斧斤至。
散爲風雨聲，密作牛馬蔽。
次韵德麟督叔弼季默詩及破余酒戒
作者：陳師道
朝代：宋

歲月不相貸，夜牀衾簟秋。
朝來明鏡中，作意多少留。
惟酒可爲娛，顧我非其流。
丈夫意氣合，珮玦不循鈎。
意行無人非，駿發不中休。
相逢問何如，頗復中之不。
清坐豈不好，致真豈糟丘。
兩歐以詩鳴，與俗同沉浮。
百鳥畏嘲弄，往和長鳴鷗。
胡寧忍快便，風飄萬斛舟。
次韵性都正北山逐凉
作者：陳師道
朝代：宋

海風吹雨過梅黄，叢竹留陰借晚凉。
更欲從君談妙理，鳧鷖能短鶴能長。
次韵應物有歎黄樓
作者：陳師道
朝代：宋

一代蘇長公，四海名未已。
投荒忘歲月，積毀高城壘。
斯樓亦何與，與人壓復起。
紛紛徒爾爲，長劍須天倚。
循分即可久，吾行誰與止。
邇來賢達人，五十笑百里。
頼有寇公子，衆毀聞獨美。
直氣懾狂童，牽聯皆可紀。
少公作長句，班揚安得擬。
頗有喜事人，睥睨欲搥毀。
一朝陵谷變，天語含深旨。
驚倒樓前人，今朝有行履。
次韵敬酬元弼三兄
作者：陳師道
朝代：宋

冥冥雨力及時來，冉冉春光作意回。
白髮尚堪供語笑，青衫不惜著風埃。
林廬要自家家到，尊酒寧辭日日開。
只恐未便文字飲，人間無夢到陽臺。
次韵春懷
作者：陳師道
朝代：宋

欲作歸田計，無如二頃何。
折腰方頼祿，拭面未傷和。
日下烏聲樂，塵生鳥跡多。
渡頭留小楫，乘興得相過。
次韵春懷
作者：陳師道
朝代：宋

老形已具臂膝痛，春事無多櫻笋來。
敗絮不溫生蟣虱，大杯覆酒著塵埃。
衰年此日仍爲客，舊國當時只廢臺。
河嶺尚堪供極目，少年爲句未須哀。
次韵晁無斁冬夜見寄
作者：陳師道
朝代：宋

寒窗冷硯欲生塵，短枕長衾却自親。
老子形骸從薄暮，先生意氣尚青春。
覆杯不待回丹頰，危坐猶能作直身。
城郭山林兩無得，暮年當復幾霑巾。
次韵晁無斁夏雨
作者：陳師道
朝代：宋

咫尺隔山海，作書問如何。
蟻垤既畜糧，蛙窟如鳴鼉。
積暑復一雨，斧斫仍手摩。
鈎窗欲懸麻，出門已橫河。
人言月離畢，未必致滂沱。
東皋繁草木，蘭艾不同科。
驚魚畏密罟，獨鳥鳴南柯。
稍無蟲飛喧，復覺蟬語多。
因聲作好惡，與物殊未和。
卧聞夜來雨，歸種故山禾。
百年須下澤，萬里付長羅。
先生斷百好，尚以詩作魔。
縮子萬言手，聽渠七字哦。
室邇人則遠，燕默勞者歌。
思君得老瘦，觸熱生積痾。
次韵晁無斁春懷
作者：陳師道
朝代：宋

城郭朝陽散積陰，郊原注目日青深。
年衰鷗鷺如今是，夢斷邯鄲何處尋。
語鵲飛烏春稍稍，重簾深院晚沉沉。
不辭杖屨衝泥雪，未有瓊琚報好音。
次韵晁無斁除日述懷
作者：陳師道
朝代：宋

世學違從衆，名家最近天。
感時猶壯志，得句起衰年。
袁酒無何飲，陶琴不具絃。
平生揮翰手，幾見絕韋編。
次韵李節推九日登南山
作者：陳師道
朝代：宋

平林廣野騎臺荒，山寺鳴鐘報夕陽。
人事自生今日意，寒花只作去年香。
巾欹更覺霜侵鬢，語妙何妨石作腸。
落木無邊江不盡，此身此日更須忙。
次韵楊內翰贈諸進士
作者：陳師道
朝代：宋

一官歸老豈嘉賓，喜見羣材入選掄。
學變古今人得意，化行梁楚俗還醇。
士蒙餘勇天同力，詩度清秋物再新。
勉作功名求善頌，徑從平地據通津。
次韵游花洞
作者：陳師道
朝代：宋

遠洞容徐步，繁英故壓枝。
錦衾堆襞積，春事向離披。
作意真成誤，尋芳似較遲。
預爲來歲約，及早共瑶巵。
次韵無斁偶作二首·其一
作者：陳師道
朝代：宋

肩聳三峰峻，眉厖八字橫。
玄談人絕倒，家法句新清。
八俊先張子，諸公少賈生。
已傳烏鵲喜，欲聽鶺鴒聲。
次韵無斁偶作二首·其二
作者：陳師道
朝代：宋

此老三年別，何時萬里回。
更無南去雁，猶見北枝梅。
會有哀籠鳥，寧須溺死灰。
聖朝無棄物，與子賦歸哉。
次韵無斁雪後二首·其一
作者：陳師道
朝代：宋

閉閤春雲薄，開門夜雪深。
江梅猶故意，湖雁起歸心。
草潤留餘澤，窗明度積陰。
慇懃報春信，屋角有來禽。
次韵無斁雪後二首·其二
作者：陳師道
朝代：宋

取性無通介，隨時有異同。
雪餘蓋地白，春淺著梢紅。
寄食虛長算，論詩闕近功。
相看不相棄，頼有古人風。
次韵秦覯聽雁聞雞二首·其一
作者：陳師道
朝代：宋

行斷哀多影不留，有人中夜攬衣裘。
筆頭細字真堪怨，眼裏長檠不解愁。
次韵秦覯聽雁聞雞二首·其二
作者：陳師道
朝代：宋

立馬階除待一鳴，何如春夢不聞聲。
固知雞口羞牛後，不待鳴羣已可驚。
次韵答子實秦少章二首·其一
作者：陳師道
朝代：宋

英英黄金花，論時不論美。
靖節骨已朽，棄捐乃其理。
兩公意有餘，采采今未已。
尚念白頭生，臨風嗅霜蕊。
次韵答子實秦少章二首·其二
作者：陳師道
朝代：宋

文新情已故，室遠人則邇。
杯酒不相忘，一朝得二子。
初花美無度，後時終可鄙。
與汝卧秋風，看君控雙鯉。
次韵答學者四首·其一
作者：陳師道
朝代：宋

津津爽氣貫眉目，十五男兒萬里身。
筆下倒傾三峽水，胸中別作一家春。
次韵答學者四首·其三
作者：陳師道
朝代：宋

暗中摸索不難知，眼裏輪囷却見稀。
行地徑須先八駿，刺天終不羨羣飛。
次韵答學者四首·其二
作者：陳師道
朝代：宋

黄塵投老得何郎，准擬明年共我長。
熏沐不爲杯酒汙，飛揚未許老夫量。
次韵答學者四首·其四
作者：陳師道
朝代：宋

太阿無前鋒不缺，鉛刀不堪供一切。
至柔繞指剛則折，善而藏之光奪月。
次韵答少章
作者：陳師道
朝代：宋

秦郎淮海士，才大難爲弟。
蔚然霜雪後，不受江漢洗。
春畦不滿眼，采掇到芹薺。
多病促餘年，秋光欲辭抵。
儒林文人行，掘起三界底。
出入銀臺門，爲米不爲醴。
白頭容北面，斯文分一體。
愧我無異聞，口闞不得啟。
次韵答晁無斁
作者：陳師道
朝代：宋

女生願有家，名妾以不聘。
田里亦慕君，又惡不由正。
欲行不問塗，已破寧顧甑。
耕蠶無一廛，庖井要三徑。
還家憂患餘，挽鬚兒女競。
十年寧有此，一寒可無命。
平生晁夫子，得士公室慶。
稍無車馬音，復作賓客請。
論文到韓李，念舊說蘇鄭。
長年斷消息，獨語誰和應。
此生恩未報，他日目不瞑。
歸卧無好懷，扣門有佳聽。
詩來雪霜後，更覺天宇浄。
少好老未工，持刃授子柄。
次韵答秦少章
作者：陳師道
朝代：宋

學詩如學仙，時至骨自換。
縹緲鴻鵠上，衆目焉能玩。
子從淮海來，一喙當百難。
師儒有韓孟，拭目互驚惋。
老生時在傍，縮手愧顔汗。
黄公金華伯，莞爾回一眄。
彼方試子難，疾前不應懦。
要當攻石堅，切作摶沙散。
桓璧雖具美，礲錯加璀璨。
我老不足畏，後生何可慢。
次韵答邢居實二首·其一
作者：陳師道
朝代：宋

漢庭用少公何在，不使羣飛接羽翰。
今代貴人須白髮，掛冠高處未宜彈。
次韵答邢居實二首·其二
作者：陳師道
朝代：宋

秋來爲客意何如，千里山河信不疏。
昔日老人今則少，不妨紅葉閉門書。
次韵蘇公勸酒與詩
作者：陳師道
朝代：宋

五士三不同，煩公以詩訴。
强酒古所辭，妙語神其吐。
自念每累人，舉扇毋我汙。
復使兩歐陽，縮手不分付。
平生西方社，努力須自度。
不憂龜九頭，肯畏語一誤。
頓悟而漸修，從此辭世故。
公看萬金産，寧能一朝具。
兩生文章家，夙記鳴蟬賦。
請公堅城壘，兵來後無數。
次韵蘇公涉潁
作者：陳師道
朝代：宋

衝風不成寒，脫木還自奇。
坐看白日晚，起行清潁湄。
三穴未爲得，一舟不作癡。
路暗鳥遺音，江清魚弄姿。
宇定怪物變，意行覺舟遲。
公與兩公子，妙語含風漪。
但怪笑談劇，莫知賓主誰。
得句未肯吐，鬰鬰見睫眉。
相從能幾何，行樂當及茲。
生忍自作難，百憂間一嬉。
時尋赤眼老，不探黄口兒。
解公頭上巾，一洗七年緇。
至潔而納汙，此水真吾師。
須公曉二子，人自窮非詩。
次韵蘇公獨酌
作者：陳師道
朝代：宋

雲月酒下明，風露衣上落。
是中有何好，草草成獨酌。
使君顧謂客，老子興不薄。
飲以全吾真，醉則忘所樂。
未解飲中趣，中之如狂藥。
起舞屢跳踉，駡坐失酬酢。
終然厭多事，超繁趨淡薄。
功名無前期，山林有成約。
身將歲華晚，意與天宇廓。
醒醉各有適，短長聽鳬鶴。
次韵蘇公獨酌試藥玉滑盞
作者：陳師道
朝代：宋

僊人棄餘糧，玉色已可欺。
小試換骨方，價重十冰磁。
灌以長白虹，渺若江海瀰。
浮之端不惡，舉者亦何辭。
但愧聞道晚，早從雁門師。
律部無明文，可復時中之。
汝陽佳少年，三斗出六奇。
家有持盃手，兩好當一施。
風吹酒面仄，月度杯心遲。
百年容有命，一笑更須時。
次韵蘇公督兩歐陽詩
作者：陳師道
朝代：宋

吟聲正可候蟲鳴，酒面猶須作老兵。
豈有文章妨要務，孰知詩律自前生。
向來懷璧真成罪，未必含光不屢驚。
血指汗顔終縮手，此懷端復向誰傾。
次韵蘇公竹間亭小飲
作者：陳師道
朝代：宋

自昔有遺韵，小飲不盡觴。
坐待竹間月，奈此雲影長。
起行林下路，散策踰平崗。
破眼一枝春，著意千葉黄。
暄寒會有分，蜂蝶來無央。
鳥語带餘寒，竹風回妙香。
緬想兩公子，作惡變清凉。
誰憐塵沙底，疲馬踏朝陽。
斯人班馬後，如圭復如璋。
相逢了無得，佳處每難忘。
次韵蘇公竹間亭絕句
作者：陳師道
朝代：宋

竹裏高亭燈燭光，今年復得杜襄陽。
倏看老蓋千年後，更想霜林百尺强。
次韵蘇公蠟梅
作者：陳師道
朝代：宋

化人巧作襄樣花，何年落子空王家。
羽衣霓袖涴香蠟，從此人間識尤物。
青瑣諸郎却未知，天公下取仙翁詩。
烏丸雞距寫玉葉，却怪寒花未清絕。
北風驅雪度關山，把燭看花夜不眠。
明朝詩成公亦去，長使梅仙誦佳句。
湖山信美更須人，已覺西湖屬此君。
坐想明年吳與越，行酒賦詩聽擊鉢。
次韵蘇公西湖徙魚三首·其一
作者：陳師道
朝代：宋

窮秋積雨不破塊，霜落西湖露沙背。
大魚泥蟠小魚樂，高丘覆杯水如带。
魚窮不作搖尾憐，公寧忍口不忍鱠。
脩鱗失水玉參差，晚日搖光金破碎。
咫尺波濤有生死，安知平陸無灘瀨。
此身寧供刀几用，著意更須風雨外。
是間相忘不爲小，濠上之意誰得會。
枯魚雖泣悔可及，莫待西江與東海。
次韵蘇公西湖徙魚三首·其三
作者：陳師道
朝代：宋

詩成筆落驥歷塊，不用安西題紙背。
小家厚歛四壁立，拆東補西裳作带。
堂下觳觫牛何罪，太山之陽人作鱠。
同生異趣有如此，缾懸瓽間終一碎。
流水長者今公是，雨花散亂投金瀨。
人言充庖須此輩，慈觀更須容度外。
賜牆及肩人得視，公才槃槃一都會。
有憐其窮與不朽，我亦牽聯書玉海。
次韵蘇公西湖徙魚三首·其二
作者：陳師道
朝代：宋

赤手取魚如拾塊，布網鳴舷攻腹背。
豈知激濁與清流，恐懼駢頭牽翠带。
居士仁心到魚鳥，會有微生化餘鱠。
寧容網目漏吞舟，誰能烹鮮作苛碎。
我亦江湖釣竿手，誤逐輕車從下瀨。
生當得意落鷗邊，何用封侯墮鳶外。
不如此魚今得所，置身暗與神明會。
徑須作記戒鯨鯢，防有任公釣東海。
次韵蘇公西湖觀月聽琴
作者：陳師道
朝代：宋

公詩端正道，亭亭如紫雲。
落世不敢學，謂是詩中君。
獨有黄太史，抱杓挹其尊。
韵出百家上，誦之心已醺。
黄鍾毀少合，大裘擯不文。
世事如病耳，蟻鬭作牛聞。
苦懷太史惠，養豹煙雨昏。
後世無高學，舉俗愛許渾。
次韵蘇公西湖觀月聽琴
作者：陳師道
朝代：宋

清湖納明月，遠覽無留雲。
人生亦何須，有酒與桐君。
自醉寧問客，一樽復一樽。
平生今不飲，意得同酣醺。
清言冰玉質，壞衲山水紋。
殫精有後悟，畜耳無前聞。
潛魚避流光，歸鳥投重昏。
信有千丈清，不如一尺渾。
次韵蘇公謁告三絕·其一
作者：陳師道
朝代：宋

靜中有業官成集，醉裏無何老是鄉。
丈室向來無一物，却須天女與拈香。
次韵蘇公謁告三絕·其三
作者：陳師道
朝代：宋

紙帳薰爐作小春，青奴白牯對忘言。
更無人問維摩詰，始是東坡不二門。
次韵蘇公謁告三絕·其二
作者：陳師道
朝代：宋

竭澤回波不作難，未應平地起風瀾。
是身非有從何病，試下先生一著看。
次韵蘇公題歐陽叔弼息齋
作者：陳師道
朝代：宋

行者悲故里，居者愛吾廬。
生須著錐地，何頼汗牛書。
丈室八尺牀，稱子閉門居。
百爲會有還，一足不待餘。
紛紛幼老間，失得了懸虛。
客在醉則眠，聽我勿問渠。
論勝已絕倒，句妙方愁予。
竹几無留塵，霜畦有餘蔬。
相從十五年，不爲食有魚。
時須一俛仰，君可貸蘧篨。
次韵螢火
作者：陳師道
朝代：宋

年侵觀物化，共被歲時催。
熠熠孤光動，翩翩度水來。
稍能穿幔入，已復受風回。
投卷吾衰矣，微吟子壯哉。
次韵觀月
作者：陳師道
朝代：宋

風雲隨落日，河漢欲回天。
隔巷如千里，還家已再圓。
簾疏分細細，江浄共娟娟。
他日吾何適，聽詩說去年。
次韵鄭彥能題端禪師丈室
作者：陳師道
朝代：宋

重門傑觀屹相忘，表裏山河自一方。
小市張燈歸意動，輕衫當戶晚風長。
孤臣白首逢新政，遊子青春見故鄉。
富貴本非吾輩事，江湖安得便相忘。
次韵關子容湖上晚飲
作者：陳師道
朝代：宋

風樹吹花落四鄰，暮雲將雨作催人。
旋傾美酒留連客，急作新詩報答春。
試傍清湖看鬢髮，莫辭行樂費金銀。
如今歸去還高卧，更問風光有幾旬。
次韵順法師十三間樓避暑
作者：陳師道
朝代：宋

窗暗時時雨，門開處處山。
心蘇解衣後，愁破立談間。
枕簟長相待，功名久不關。
論文非小陸，愧色滿顔間。
次韵黄無悔惜梅
作者：陳師道
朝代：宋

雪擁寒門鵲不來，江南春信小遲回。
遥知詩力生春早，一抹江梅趁眼開。
次韵黄生
作者：陳師道
朝代：宋

入竹投窗夜有聲，似違殘臘作初正。
三更爽氣侵危坐，萬里回風逼發生。
呵筆小吟撩我老，閉門高卧見君情。
只今剩作驚人句，頗覺吟邊意未平。
欽慈皇后挽詞二首·其一
作者：陳師道
朝代：宋

二祧從孝祀，五典載虞嬪。
顯號追先志，陰功見後人。
承顔親不待，罔極痛如新。
未有如椽筆，光容可得陳。
欽慈皇后挽詞二首·其二
作者：陳師道
朝代：宋

靈岳占佳氣，琳宮閟寶衣。
應祈符聖曆，錫號煥皇扉。
日月堯同數，謳歌啟與歸。
傷心五雲去，不見六龍飛。
欽聖憲肅皇后挽詞二首·其一
作者：陳師道
朝代：宋

二妃端協帝，三后共興周。
决策天同力，收功語不流。
權宜從殺禮，末命尚深憂。
鬰鬰佳城閉，終天配壽丘。
欽聖憲肅皇后挽詞二首·其二
作者：陳師道
朝代：宋

復辟先元約，長年損積憂。
春移柏城仗，仙去帝鄉游。
德並塗莘敏，功臨馬鄧優。
千秋修故事，車馬戒如流。
歸雁二首·其一
作者：陳師道
朝代：宋

弧矢千夫志，瀟湘萬里秋。
寧爲寶箏柱，肯作置書郵。
遠道勤相喚，羈懷誤作愁。
聊寬稻粱意，寧復網羅憂。
歸雁二首·其二
作者：陳師道
朝代：宋

作計胸懷早，爲生去住頻。
固違陰嶺雪，不盡洞庭春。
巧作斜行字，催歸去國人。
知時如有信，决起亦相親。
江湖堂
作者：陳師道
朝代：宋

莫愛西湖好，涓涓去不迴。
無情是江水，猶解及時來。
沈道院有水墨壁畫奇筆也惜其窮年無賞之者賈明叔請余同賦
作者：陳師道
朝代：宋

壁間水墨畫，爲爾拂塵埃。
草樹精神出，溪山氣勢回。
路從沙觜斷，人自渡頭來。
莫怪知音少，牙絃匣不開。
河上
作者：陳師道
朝代：宋

背水連漁屋，橫河架石梁。
窺巢烏鵲競，過雨艾蒿光。
鳥語催春事，窗明報夕陽。
還家慰兒女，歸路不應長。
泛淮
作者：陳師道
朝代：宋

冬暖仍初日，潮回更下風。
鳥飛雲水裏，人語櫓聲中。
平野容回顧，無山會有終。
倚檣聊自逸，吟嘯不須工。
浣溪沙
作者：陳師道
朝代：宋

暮葉朝花種種陳。三秋作意向詩人。安排雲雨要新清。隨意且須追去馬，輕衫從使著行塵。晚窗誰念一愁新。
減字木蘭花
作者：陳師道
朝代：宋

清尊白髮。曾是登臨年少客。不似當年。人與黃花兩並妍。來愁去恨。十載相看情不盡。莫更思量。夢破春回枉斷腸。
游鵲山院
作者：陳師道
朝代：宋

積石橫成嶺，行楊密映門。
人聲隠林杪，僧舍遶雲根。
頓攝塵緣盡，方知象教尊。
只應羊叔子，名字與山存。
湖上
作者：陳師道
朝代：宋

湖上難爲別，梅梢已著春。
林喧烏啄啄，風過水鱗鱗。
緣有三年盡，情無一日親。
白頭厭奔走，何地與爲鄰。
湖上晚歸寄詩友·其一
作者：陳師道
朝代：宋

髭髮難藏老，湖山穩寄身。
却尋方外士，招作社中人。
霜葉深於染，秋花晚自春。
無人還有礙，詩卷莫辭頻。
湖上晚歸寄詩友·其三
作者：陳師道
朝代：宋

功名違壯志，戒律負前身。
劉德長欺客，王融却笑人。
殘年增受歲，病眼怯逢春。
杖屨知何向，知公未厭頻。
湖上晚歸寄詩友·其二
作者：陳師道
朝代：宋

蓑笠宜多病，衣冠錯致身。
清愁偏待客，白髮解禁人。
江月深留雪，山梅探借春。
興從湖上發，詩爲道人頻。
湖上晚歸寄詩友·其四
作者：陳師道
朝代：宋

紅綠羞明眼，欹斜久病身。
年齡不待命，湖海却留人。
點滴花間露，新鮮柳上春。
情懷將底用，詩外不須頻。
湖陵與劉生別
作者：陳師道
朝代：宋

觸寒歷險來特特，愧無以當欣有得。
向來憂患不相捨，知子用心堅鐵石。
人畏有心事無難，此語雖鄙理則然。
君今意在翰墨間，他日人爭讓一先。
滿庭芳
作者：陳師道
朝代：宋

閩嶺先春，琅函聯璧，帝所分落人間。綺窗纖手，一縷破雙團。雲裡游龍舞鳳，香霧起、飛月輪邊。華堂靜，松風竹雪，金鼎沸湲潺。門闌。車馬動，扶黃籍白，小袖高鬟。漸胸裡輪囷，肺腑生寒。喚起謫仙醉倒，翻湖海、傾瀉濤瀾。笙歌散，風簾月幕，禪榻鬢絲斑。
漁家傲
作者：陳師道
朝代：宋

一舸姑蘇風雨疾。吳箋滿載紅猶溼。色潤朝花光觸日。人未識。街南小阮應先得。青入柳條初著色。溪梅已露春訊息。擬作新詞酬帝力。輕落筆。黃秦去後無強敵。
爛石村
作者：陳師道
朝代：宋

亂石何年爛，千林昨夜黄。
曉耕來鳥雀，麥壠縱牛羊。
投老須微祿，持身闕寸長。
洗心聞吉語，時事信難量。
猴馬
作者：陳師道
朝代：宋

沐猴自戲馬自驚，圉人未解猴馬情。
猴其天資馬何罪，意欲防患猶傷生。
異類相宜亦相失，同類相傷非所及。
志行萬里困一誤，吐豆齕荄甘伏櫪。
獨坐
作者：陳師道
朝代：宋

文章平日事，風竹莫年須。
衰疾懸知此，霜毛不更除。
一丘吾欲往，百畝有如無。
魑魅須游子，乾坤著腐儒。
扣門聞啄木，喚酒有提壺。
門徑無行跡，秋來不遣鋤。
王察院挽詞二首·其一
作者：陳師道
朝代：宋

施報終何在，窮通共一空。
兩言成益友，百代仰高風。
終始無遺恨，恩榮託至公。
不應埋直氣，會見吐長虹。
王察院挽詞二首·其二
作者：陳師道
朝代：宋

良貴官何與，長年死不亡。
身須禦魑魅，氣已懾豺狼。
不盡胸中藴，猶堪地下郎。
豈惟吾道慶，編簡亦輝光。
田家
作者：陳師道
朝代：宋

雞鳴人當行，犬鳴人當歸。
秋來公事急，出處不待時。
昨夜三尺雨，竈下已生泥。
人言田家樂，爾苦人得知。
甲亭
作者：陳師道
朝代：宋

峻壁亭臨水，橫陂樹徹山。
兩河惟甲氏，數柏共蒼顔。
隨意游成適，回舟月與還。
早知乘下澤，不再結青綸。
病中六首·其一
作者：陳師道
朝代：宋

舊歲連新歲，凉牀又暖牀。
山川屏裏畫，時刻篆中香。
畏壘安吾土，支離飽太倉。
若教身再健，鶴背入維揚。
病中六首·其三
作者：陳師道
朝代：宋

軟熟羞盤饌，芳辛實枕幃。
候晴先晒席，占濕預烘衣。
易粟雞皮皺，難培鶴骨肥。
頭顱雖若此，虛白日生輝。
病中六首·其二
作者：陳師道
朝代：宋

日暖衣猶襲，宵長被有稜。
朝晡三楪飯，昏曉一缸燈。
伴坐跧如几，扶行瘦比藤。
生緣堪入畫，寂寞憩松僧。
病中六首·其五
作者：陳師道
朝代：宋

日眚浮珠珮，聲塵籟玉簫。
晚秋潘鬢禿，午夢楚魂消。
注水瓶花醒，吹薪藥鼎潮。
南柯何處是，斜日上廊腰。
病中六首·其六
作者：陳師道
朝代：宋

靜裏秋光到，閒中晝自長。
閉門宜泄柳，尸祝謾庚桑。
腹已枵經笥，身猶試藥方。
强名今日愈，勃窣負東牆。
病中六首·其四
作者：陳師道
朝代：宋

歎息憎晨凊，伸眉愜晚晴。
隙虛浮日影，窗穴嘯風聲。
捫蝨天機動，驅蚊我相生。
偶然成一笑，栩栩暫身輕。
病起
作者：陳師道
朝代：宋

今日秋風裏，何鄉一病翁。
力微須杖起，心在與誰同。
災疾資千悟，冤親併一空。
百年先得老，三敗未爲窮。
登冥山
作者：陳師道
朝代：宋

東山如覆盆，石塔仍數層。
昔人行樂處，時過名不稱。
秋風變草木，樵徑餘薪蒸。
四顧一水間，不復知淄澠。
菰蒲萬世利，煙火千人罾。
平生登山脚，歲晚如不勝。
求田君勿問，撫髀吾何能。
飛鴻將目遠，秋水留心澄。
茲游豈不朽，作歌記吾曾。
登城樓
作者：陳師道
朝代：宋

城郭春容晚，因行可當遊。
飛來雙蛺蝶，目盡一浮鷗。
峽嶮山將合，江平水却流。
同來端興盡，且爲小遲留。
登寺山
作者：陳師道
朝代：宋

晴山堪著眼，別意不勝秋。
小作三年別，聊爲五斗謀。
要須乘下澤，不待到壺頭。
預恐登臨處，長思馬少游。
登彭祖樓
作者：陳師道
朝代：宋

城上危樓江上城，風流千載擅佳名。
水兼汴泗浮天闊，山入青齊煥眼明。
喬木下泉餘故國，黄鸝白鳥解人情。
須知壯士多秋思，不露文章世已驚。
登快哉亭
作者：陳師道
朝代：宋

城與清江曲，泉流亂石間。
夕陽初隠地，暮靄已依山。
度鳥欲何向，奔雲亦自閑。
登臨興不盡，稚子故須還。
登燕子樓
作者：陳師道
朝代：宋

綠暗連村柳，紅明委地花。
畫梁初著燕，廢沼已鳴蛙。
鷗沒輕春水，舟橫著淺沙。
相逢千歲語，猶說一枝花。
登鳳凰山懷子瞻·其一
作者：陳師道
朝代：宋

蜿蜒曲龍腰，山間隠樓觀。
孤高伏龍角，浮圖刺雲漢。
脩林霜雪餘，落葉青紅亂。
想見洞中人，不知時節換。
咳唾落江東，江東兩眼中。
舉頭觸浮雲，失脚驚飛鴻。
逢人自笑謀身拙，坐使紅塵生白髮。
入山便欲棄人間，出山又與松筠別。
登鳳凰山懷子瞻·其二
作者：陳師道
朝代：宋

數篇曾見使君詩，前後登臨各一時。
妙舞新聲難得繼，清風明月却相宜。
朱闌行遍花間路，看盡當年題壁處。
更有何人問使君，青春欲盡花飛去。
登鵲山
作者：陳師道
朝代：宋

小試登山脚，今年不用扶。
微微交濟濼，歷歷數青徐。
朴俗猶虞力，安流尚禹謨。
終年聊一快，吾病失醫盧。
盤馬山
作者：陳師道
朝代：宋

耕桑戰伐飽曾經，廟毀村荒不乞靈。
尚有君王盤馬跡，至今草木不能青。
眠雲齋
作者：陳師道
朝代：宋

已是登臨晚，長須愛惜春。
終當捐世事，來作卧雲人。
石氏畫苑
作者：陳師道
朝代：宋

卒行無好步，事忙不草書。
能事不促迫，快手多麤疏。
君看荷葦槲葉扇，崔家仲叔三人俱。
掃除事物費歲月，收定神氣忘形軀。
恍然有得奪天巧，衰顔生態能相如。
市師信手無贏餘，一日畫出東封圖。
眼前百口怪神速，背後千指爭邪𣤔。
君家畫苑傾東都，錦囊玉軸行盈車。
補完破碎收亡逋，欲得不計有與無。
問君此病何當祛，君言無事聊自娛。
世間何事非迷途，挾策未必賢樗蒲。
苑中最愛文與蘇，情親不獨生同閭。
自謂知子誰如余，叔也不癡回不愚。
憐君用意常勤劬，揮毫灑墨填空虛。
風梢雨葉出新意，老樹僵立何年枯。
我生百事不留意，外物不足煩敺除。
翰墨纔能記名字，模臨寫貌無工夫。
見溺不救危不扶，獨無一物充庖厨。
看君髮漆顔丹朱，意氣健如生馬駒。
逢人不信六十餘，郁然一莖無白鬚。
呂翁落寞起釣屠，南山四老東宮須。
人生晚達有如此，應笑虞翻早著書。
碓磨寨
作者：陳師道
朝代：宋

以人爲食殺爲戲，自昔無聞爾所先。
信有亡身一言盡，獨能遺臭萬人傳。
示三子
作者：陳師道
朝代：宋

去遠即相忘，歸近不可忍。
兒女已在眼，眉目略不省。
喜極不得語，淚盡方一哂。
了知不是夢，忽忽心未穩。
禮武臺坐化僧
作者：陳師道
朝代：宋

至人本無心，起滅因衆緣。
化盡悲願在，留形此臺顛。
聞名與致敬，獲福皆無前。
千年一鉢水，宿疾幾人痊。
驍雄兖州軍，馬步餘數千。
一呼可摧山，四合如垂天。
老幼十八村，頃刻理無全。
哀鳴寄香火，毀塔投其塼。
盛怒忽驚奔，如有所見然。
等觀同一子，豈特此所憐。
我來已再見，童稚亦虔虔。
發火觸暗室，青燈已娟妍。
始讀壁間碑，妙力隠不傳。
頗恨語未工，安得筆如椽。
歸路雲月黑，濤波隔長川。
溪翁停舟待，相喚聲相連。
解纜風泊岸，中流水入船。
欹側脚不停，竟脫蛟魚涎。
興壞如有待，適當使君賢。
定能選妙士，拂塵起熏煙。
昔承靈山囑，早契少林禪。
丐我一片石，併刻維摩篇。
秋後五日應物無詩豈年志俱壯未解傷秋耶以詩挑之
作者：陳師道
朝代：宋

伏盡暑猶壯，秋生凉故遲。
蟬吟接遠響，螢燭度深枝。
歲半身仍健，年侵意自悲。
情知寇公子，不作感秋詞。
秋懷
作者：陳師道
朝代：宋

稍稍昏烟集，鼕鼕一再更。
短檠昏細字，高枕忘平生。
來雁妨身健，新楊喚眼明。
已須甘酒力，不用占時名。
秋懷十首·其一
作者：陳師道
朝代：宋

昨日山中雲，今朝山下雨。
牛羊沒禾黍，蟋蟀促機杼。
磨刀洗盆甕，社臘不勝數。
豈無聚歛吏，觸手丞相怒。
秋懷十首·其一〇
作者：陳師道
朝代：宋

潭潭明光殿，稽首西方僊。
平生修何行，步有黄金蓮。
我豈昔好徑，報以履下穿。
洗足坐道場，卒卒此何緣。
秋懷十首·其七
作者：陳師道
朝代：宋

翼翼陳州門，萬里遷人道。
雨淚落成血，著木木立槁。
今年蘇禮部，馬跡猶未掃。
昔人死別處，一笑欲絕倒。
秋懷十首·其三
作者：陳師道
朝代：宋

採薪墟墓間，行歌當歸耕。
向來輕薄子，懷諼以爲榮。
喘喘轅下犢，力盡官泥深。
壯哉八百里，一割探其心。
秋懷十首·其九
作者：陳師道
朝代：宋

北闕書不上，南山田不歸。
朝暮陳州門，悠悠此何爲。
我老何所爲，暖日聊差池。
君聽城上烏，啞啞端爲誰。
秋懷十首·其二
作者：陳師道
朝代：宋

有家汴泗間，歲久榛棘荒。
稍知田家樂，感此歸意忙。
老馬甘伏櫪，游魂還故鄉。
四十尚無君，天下未敢忘。
秋懷十首·其五
作者：陳師道
朝代：宋

黄公輕千乘，尚愛五斗祿。
風雨聽朝雞，歲月老松菊。
平生白蓮社，不受一塵觸。
識字即投閣，貴者須食肉。
秋懷十首·其八
作者：陳師道
朝代：宋

籊籊孤竹君，長我一身半。
凜然霜雪間，時至亦陰換。
共與王子猷，永結忘言伴。
可使溪壑姿，充我眼中玩。
秋懷十首·其六
作者：陳師道
朝代：宋

昔作九日期，一覽知四方。
夜雨秋水深，烈風畏褰裳。
尊空囊亦空，花豆爲我黄。
官奴覆青綾，破屋任飛霜。
秋懷十首·其四
作者：陳師道
朝代：宋

翩翩王公孫，館我翠微院。
粥飯隨鍾魚，朝昏度黄卷。
中年妻子累，往世西方願。
獨無詩書力，尼父安得怨。
秋懷四首·其一
作者：陳師道
朝代：宋

積雨不受暑，既晴還得秋。
未免困河魚，寧如喘吳牛。
風梧有先聲，巢燕無後留。
人生行樂爾，一經今白頭。
秋懷四首·其三
作者：陳師道
朝代：宋

山斷開平野，河回殺急流。
登臨須向夕，風雨更宜秋。
急急後飛雁，翩翩不下鷗。
晚舟猶小待，暮雀已深投。
秋懷四首·其二
作者：陳師道
朝代：宋

小雨斷復續，回斜落晚風。
寒心生蟋蟀，秋色傍梧桐。
草與遥山碧，花欺晚照紅。
口須談世事，目已失飛鴻。
秋懷四首·其四
作者：陳師道
朝代：宋

梨埒當千戶，漁防擁萬頭。
寧須一網盡，不爲百人留。
密雨點急水，驚風擘繫舟。
百年供轉徙，因病得夷猶。
秋懷示黄預
作者：陳師道
朝代：宋

窗鳴風歷耳，道壞草侵衣。
月到千家靜，林昏一鳥歸。
冥冥塵外趣，稍稍眼中稀。
送老須公等，秋棋未解圍。
秦少章見過
作者：陳師道
朝代：宋

淮南小山秦氏子，舊雨不來今雨來。
風席起塵晨突冷，坐看鳥跡破蒼苔。
立春
作者：陳師道
朝代：宋

馬蹄殘雪未成塵，梅子梢頭已著春。
巧勝向人真奈老，衰顔從俗不宜新。
高門肯送青絲菜，下里誰思白髮人。
共學少年天下士，獨能濡濕轍中鱗。
立春致語口號
作者：陳師道
朝代：宋

霏微臘雪不霑塵，收拾陽和作早春。
一坐盡傾歸盛德，四時難得是佳辰。
鬢邊綵勝年年好，樽下歌聲日日新。
一笑難逢時易失，杯行到手莫辭頻。
答寄魏衍
作者：陳師道
朝代：宋

往昔敦朋好，猶能作報書。
老衰渾得懶，疏密略相如。
名墮網中蝶，身隨冰下魚。
填門車馬客，左席爲君虛。
答寇十一惠朱櫻
作者：陳師道
朝代：宋

故人憐一老，輟食寄三山。
厚味非貧具，先嘗愧客閑。
甘酸俱可口，衰白不宜顔。
句妙那能繼，情深未覺慳。
答張文潛
作者：陳師道
朝代：宋

我貧無一錐，所向皆四壁。
瀛洲足風露，胡不減饑色。
昔聞杜氏子，剪髻事尊客。
君婦定不賢，三梳奉巾櫛。
答晁以道
作者：陳師道
朝代：宋

轉走東南復帝城，故人相見眼偏明。
十年作吏仍糊口，兩地爲鄰闕寄聲。
冷眼尚堪看細字，白頭寧復要時名。
孰知范叔寒如此，未覺嚴公有故情。
答李簿
作者：陳師道
朝代：宋

老去才先盡，春來酒屢空。
甘爲耕釣手，畏作囁嚅翁。
與罪寧無說，言詩新有功。
不堪須野鶩，似欲吐長虹。
答王立之
作者：陳師道
朝代：宋

每逢無可語，暫阻即相求。
解卷初增氣，開懷得寫憂。
昏煙宜带雨，風樹更添秋。
絕唱猶多和，先衰怯後酬。
答田生
作者：陳師道
朝代：宋

酒亦有何好，人今不肯忘。
苟無愁可解，何必醉爲鄉。
剩欲論奇字，終能諱祕方。
直饒肌骨秀，正要畫眉長。
答顔生
作者：陳師道
朝代：宋

煩君臨問我何堪，剩欲從君十日談。
老退不應稱敏捷，顔蒼寧復借紅酣。
世間公器毋多取，句裏宗風却飽參。
陋巷遠孫還好學，未容光祿擅東南。
答顔生見寄
作者：陳師道
朝代：宋

闕然車馬不聞音，行路艱危已備更。
求舍問田真得計，臨流據石有餘清。
江山滿目開新卷，韋杜諸人得細評。
閑處著身容我老，忙中見記識君情。
答魏衍惠朱櫻
作者：陳師道
朝代：宋

開門先得故人書，稍喜提携起覆盂。
得句有誰知我在，嘗新此日頼吾徒。
傾籃的皪霑朝露，出袖熒煌得寶珠。
會薦瑛盤驚一坐，莧腸藜口未良圖。
答魏衍黄預勉余作詩
作者：陳師道
朝代：宋

我詩淺短子貢牆，衆目俯視無留藏。
句中有眼黄別駕，洗滌煩熱生清凉。
人言我語勝黄語，扶豎夜燎齊朝光。
三年不見萬里外，安得奮身置汝傍。
邇來諸子復秀發，曾未幾見加端章。
剩欲摧藏讓頭角，豈是有意羣兒傷。
於人無怨我何憾，愛者尚衆猶吾鄉。
平生不自解嘲誚，禍來亦復非周防。
我衰氣索不自振，正頼好語能恢張。
詩家小魏新有聲，舊傳秀句西里黄。
後生學行闕師友，臨路不進空回遑。
看君事業青雲上，聽渠螟𧎬生膏肓。
答黄充
作者：陳師道
朝代：宋

我無置錐君立壁，舂黍作麋甘勝蜜。
綈袍不受故人意，藥餌肯爲兒輩屈。
割白鷺股何足難，食盧鷀肉未爲失。
暮年五斗得千里，有愧寒簷背朝日。
答黄生
作者：陳師道
朝代：宋

冰泥斷道雪塞門，遠坊累日無行人。
卧聞喧呼誰叩閽，稚子往問鹿駭奔。
黄生學詩用力新，急手疾口如翻盆。
衝風踏凍送七言，要令寒屋回春溫。
是時積陰又黄昏，叫鬧索火驚四鄰。
邇來結字穩且勻，豈不見我參寥君。
嗟吾老矣心尚存，後來得子空馬羣。
徑須赤手縛麒麟，四大海水一口吞。
丈夫意氣抗浮雲，道逢其人兩手分，妬婦拊膺王右軍。
簡令由司理
作者：陳師道
朝代：宋

居連里巷室連甍，多謝能空鑿壁生。
幸有餘光子何損，豈無鄰好我先傾。
已知涉世蘧蘧夢，但欲求田俋俋耕。
貧病久甘從棄置，寧堪更類汝南評。
簡李伯益
作者：陳師道
朝代：宋

虀鹽度歲每無餘，垂橐東歸口未糊。
貧裏交遊新斷絕，老來光景半消除。
時情視我門前雀，人好看君屋上烏。
尚喜弊廬連蔣徑，願求佳句遞髯奴。
簡楊安國
作者：陳師道
朝代：宋

侯門誰預識馮諼，歲晚寧知范叔寒。
傾蓋尚憐吾道在，立談相信古人難。
開懷磊落無城府，握手侵尋出肺肝。
共許異時終此去，滿冠塵土待君彈。
絕句
作者：陳師道
朝代：宋

斫水水可斷，續弦弦可完。
如何鄭公客，不作百年看。
絕句
作者：陳師道
朝代：宋

木搖電繞雷取龍，伏蛙號蚓溝瀆空。
黑雲黄槐度白鳥，映日急雨回斜風。
絕句
作者：陳師道
朝代：宋

此生精力盡於詩，末歲心存力已疲。
不共盧王爭出手，却思陶謝與同時。
絕句
作者：陳師道
朝代：宋

老著江湖才一得，病占風雨漫多知。
身將白鳥同歸日，夢到黄粱未熟時。
絕句
作者：陳師道
朝代：宋

雲海冥冥日向西，春風欲動意猶微。
無端一棹歸舟疾，驚起鴛鴦相背飛。
絕句二首·其一
作者：陳師道
朝代：宋

里中餽杏得嘗新，馬上逢花始見春。
勤苦著書如作吏，世間枉是最閑人。
絕句二首·其二
作者：陳師道
朝代：宋

密密丹房疊疊花，一枝臨路爲人斜。
丁寧語鳥傳春意，白下門東第幾家。
絕句四首·其一
作者：陳師道
朝代：宋

秋牀歸卧不緣愁，病與衰謀作老仇。
數樹直青能爾瘦，一軒殘照爲誰留。
絕句四首·其三
作者：陳師道
朝代：宋

昏昏嗜睡元非病，續續題詩不耐閑。
作意買山還得笑，多方拔白却成斑。
絕句四首·其二
作者：陳師道
朝代：宋

芒鞋竹杖最關身，散髮披衣不待人。
三兩作鄰堪共活，五千插架未爲貧。
絕句四首·其四
作者：陳師道
朝代：宋

書當快意讀易盡，客有可人期不來。
世事相違每如此，好懷百歲幾回開。
羅敷媚·採桑子
作者：陳師道
朝代：宋

春風吹盡秋光照，瘦減初黃。改樣新妝。特地相逢只認香。南臺九日登臨處，不共飛觴。鏡裡伊傍。獨秀釵頭殿眾芳。
羅敷媚·採桑子
作者：陳師道
朝代：宋

芙蓉不借韶華助，故著緗黃。宿面留妝。不出寒花只暫香。傷春不盡悲秋苦，落蕊浮觴。知在誰傍。一笑盈盈百種芳。
老柏三首·其一
作者：陳師道
朝代：宋

庭柏無生意，摧殘二十秋。
稍霑杯水潤，已與歲寒謀。
黄裏青青出，愁邊稍稍瘳。
會看笙鶴下，暮雀莫深投。
老柏三首·其三
作者：陳師道
朝代：宋

歲月那能記，風霜亦飽經。
槁乾仍故節，潤澤出新青。
色與江波共，聲留靜夜聽。
輝輝垂重露，點點綴流螢。
老柏三首·其二
作者：陳師道
朝代：宋

英姿带枯槁，勁節闕和柔。
物理有興壞，人情成去留。
稍看棲鳥集，聊待晚風秋。
解道庭前柏，何曾識趙州。
胡士彥挽詞二首·其一
作者：陳師道
朝代：宋

晚進違前輩，平生闕異聞。
吾猶識此老，天豈喪斯文。
善學家傳業，英詞世不羣。
固應譏尚白，官序見揚雲。
胡士彥挽詞二首·其二
作者：陳師道
朝代：宋

此地來何晚，經年見未頻。
薦賢仍賭命，有道可辭貧。
徒弟三千子，聲名四十春。
襄陽耆舊內，無復姓龐人。
臨江仙
作者：陳師道
朝代：宋

官樣初黃過閏九。鮮妍時更宜寒。挽回人意不成闌。香羅堆葉密，芳意著心單。過與後房歌舞手，輕盈喜色生顏。墮釵擁髻與垂鬟。欲知誰稱面，遍插一枝看。
臨江仙
作者：陳師道
朝代：宋

離別尋常今白首，更須竹雨蕭蕭。不應都佔世間豪。清風居士手，楊柳洛城腰。文字功名真自誤，從今好月良宵。只消憐取董嬌饒。修門君自到，不用我詞招。
舅氏新齋
作者：陳師道
朝代：宋

堂因竹柏有，花與歲時闌。
欲作終年計，長留別眼看。
色侵杯酒重，子孰落聲乾。
只有林園主，相期耐歲寒。
與寇趙約丁塘看花寇以疾不赴有詩次其韵
作者：陳師道
朝代：宋

早年學苦斷過從，晚歲逢春意未窮。
欲共元劉爭著語，不堪姚魏已隨風。
坐無上客席虛左，贈有英詞囊不空。
障日長須釣竿手，歸來無計駐青驄。
與魏衍寇國寶田從先二姪分韵得坐字
作者：陳師道
朝代：宋

將老蒙誤恩，受弔不受賀。
欲起尚遲回，積閑習成惰。
向來二三子，相與守寒餓。
一日不可無，三歲安得過。
是時秋益高，夜永月初破。
漏鼓已再更，坐者餘幾箇。
酒薄多可强，談勝堅莫破。
簷昏讀字細，林缺瞻星大。
吳吟未至慢，楚語不假些。
懷遠已屢歎，論昔先急唾。
身世喜相違，真成螘旋磨。
平生陳孟公，歲晚不驚坐。
興龍節致語口號
作者：陳師道
朝代：宋

劍珮聲來合玉除，騏驎煙上暗金鋪。
近臣先識天顔喜，九奏初知晝景舒。
東海爲田將幾見，南山稱壽已三呼。
欲知帝力今多少，醉舞行歌塞道塗。
舒御史太夫人挽辭
作者：陳師道
朝代：宋

回合江山秀，佳城去域中。
珮環無曉日，蘋藻自春風。
斷髮人何在，捐金事已空。
遂移男子孝，更作直臣忠。
舟中二首·其一
作者：陳師道
朝代：宋

惡風橫江江卷浪，黄流湍猛風用壯。
疾如萬騎千里來，氣壓三江五湖上。
岸上空荒火夜明，舟中起坐待殘更。
少年行路今頭白，不盡還家去國情。
舟中二首·其二
作者：陳師道
朝代：宋

野火燒原雉昏雊，黄塵漲天牛亂鬭。
江間無日不風波，老去何時脫奔走。
詩書滿腹不及口，遮日寧須釣竿手。
愧爾茅簷炙背人，仰目青天搔白首。
菩薩蠻
作者：陳師道
朝代：宋

喧喧車馬西郊道。臨行更覺人情好。住有一年情。去留千載名。離歌聲欲盡。只作常時聽。天上玉堂東。陽春是夢中。
菩薩蠻
作者：陳師道
朝代：宋

曉來誤入桃源洞。恰見佳人春睡重。玉腕枕香腮。荷花藕上開。一扇俄驚起。斂黛凝秋水。笑倩整金衣。問郎來幾時。
菩薩蠻
作者：陳師道
朝代：宋

東風烏鵲西飛燕。盈盈一水經年見。急雨洗香車。天回河漢斜。離愁千載上。相遠長相望。終不似人間。回頭萬里山。
菩薩蠻
作者：陳師道
朝代：宋

清詞麗句前朝曲。使君借與燈前讀。讀罷已三更。寒窗雨打聲。應憐詩客老。要使情懷好。猶有解歌人。尊前未得聽。
菩薩蠻
作者：陳師道
朝代：宋

綺樓小小穿針女。秋光點點蛛絲雨。今夕是何宵。龍車烏鵲橋。經年謀一笑。豈解令人巧。不用問如何。人間巧更多。
菩薩蠻
作者：陳師道
朝代：宋

行雲過盡星河爛。爐煙未斷蛛絲滿。想得兩眉顰。停針憶遠人。河橋知有路。不解留郎住。天上隔年期。人間長別離。
菩薩蠻
作者：陳師道
朝代：宋

銀潢清淺填烏鵲。畫簷急雨長河落。初月未成圓。明星惜此筵。愁來無斷絕。歲歲年年別。不用淚紅滋。年年歲歲期。
菩薩蠻
作者：陳師道
朝代：宋

髻釵初上朝雲卷。眼波翻動眉山遠。一曲杜韋娘。當年枉斷腸。佳期如好月。擬滿還須缺。別易見應難。長鬚仔細看。
萱草
作者：陳師道
朝代：宋

喚作忘憂草，相看萬事休。
若教花有語，却解使人愁。
虞美人
作者：陳師道
朝代：宋

城南觀閣連雲起。形像丹青裡。使君笳鼓渡江來。盡帶江南春色、放春回。青春欲住風催去。流水花無數。尊前觸目一番新。只有玉樓明月、記遊人。
虞美人草
作者：陳師道
朝代：宋

幽草默通神，舊題虞美人。
長言方度曲，應節若翻身。
律呂聲相召，雲龍氣自親。
無情猶感會，不獨在君臣。
蝶戀花
作者：陳師道
朝代：宋

九里山前千里路。流水無情，只送行人去。路轉河回寒日暮。連峰不許重回顧。水解隨人花卻住。衾冷香銷，但有殘妝汙。淚入長江空幾許。雙洪一抹無尋處。
蠅虎
作者：陳師道
朝代：宋

物微趣下世不數，隨力捕生得稱虎。
匿形注目搖兩股，卒然一擊勢莫禦。
十中失一八九取，吻間流血腹如鼓。
却行奮臂吾甚武，明日淮南作端午。
行次舊縣寄立之
作者：陳師道
朝代：宋

歲晚方奔命，春期作過賓。
逢君爲地主，顧我拙謀身。
官是三年客，情緣一日親。
將身隨斗食，應作未歸人。
西江月
作者：陳師道
朝代：宋

樓上風生白羽，尊前笑出青春。破紅展翠恰如今。把酒如何不飲。繡幕燈深綠暗，畫簾人語黃昏。晚雲將雨不成陰。竹月風窗弄影。
西江月
作者：陳師道
朝代：宋

淺色千重柔葉，深心一點嬌黃。只消可意更須香。好個風流模樣。玉蕊今誰攀折，詩人此日淒涼。正須蠻素作伊涼。與插釵傍鬢上。
西江月
作者：陳師道
朝代：宋

葉葉枝枝綠暗，重重密密紅滋。芳心應恨賞春遲。不會春工著意。晚照酒生嬌面，新妝睡汙胭脂。憑將雙葉寄相思。與看釵頭何似。
西江月
作者：陳師道
朝代：宋

點點輕黃減白，垂垂重露生鮮。肌香骨秀月中仙。雪滿瑤臺曳練。綽約卻宜長見，清真不假餘妍。殷勤與插小嬋娟。要試尊前玉面。
西湖
作者：陳師道
朝代：宋

小徑才容足，寒花只自香。
官池下鳬雁，荒冢上牛羊。
有子吾甘老，無家去未量。
三年哦五字，草木借輝光。
西郊二首·其一
作者：陳師道
朝代：宋

紅綠相催春事闌，可能無意待人看。
不因送客那能出，衰病經年一據鞍。
西郊二首·其二
作者：陳師道
朝代：宋

攢眉斂目抵風沙，暗度城西十里花。
歷肆側聽長短句，緣溪斜著兩三家。
規禪停雲齋
作者：陳師道
朝代：宋

浄居衆天人，宮殿隨所適。
少仕老不歸，重門閉榛棘。
道人秀叢林，妙語出禪寂。
是身如浮雲，隨處同建立。
平生與二子，嗜好用一律。
我此復助緣，語綺已多責。
何年一把茅，據坐孤崒嵂。
呵佛駡祖師，塗糊千五百。
覽勝亭
作者：陳師道
朝代：宋

斷岸通橫水，吹花滿繫船。
中年擅幽獨，輟食買林泉。
草木真宜主，江山故作妍。
升沉有流轉，且復賦歸田。
觀兖文忠公家六一堂圖書
作者：陳師道
朝代：宋

生世何用早，我已後此翁。
頗識門下士，略已聞其風。
中年見二子，已復歲一終。
呼我過其廬，所得非所蒙。
先朝羣玉殿，冠佩環羣公。
神文煥王度，喜色見天容。
御榻誰復登，帝書元自工。
黄絹兩大字，一覽涕無從。
似欲託其子，天意人與同。
曆數况有歸，敢有貪天功。
集古一千卷，明明並羣雄。
誰爲第一手，未有百世公。
廟器刻科斗，寶樽蟠華蟲。
緬懷弁服士，酬獻鳴瑽瑢。
插架一萬軸，遺子以固窮。
素琴久絕絃，棋酒頗闕供。
向來一瓣香，敬爲曾南豐。
世雖嫡孫行，名在惡子中。
斯人日已遠，千歲幸一逢。
吾老不可待，草露濕寒蛩。
觸目
作者：陳師道
朝代：宋

果下翩翩跨紫騮，踏花濺水見風流。
可無雙璧千金聚，付與狂兒取次遊。
觸目
作者：陳師道
朝代：宋

溪響饑魚食，川明柱影斜。
驚禽穿密竹，噪鵲立浮查。
谷暗山藏雨，林喧雀啅蛇。
鄉閭等行路，何向更爲家。
詩一首
作者：陳師道
朝代：宋

南朝官紙兒女膚，玉版雲英比不如。
乞與此公原不稱，他年留與大蘇書。
詩一首
作者：陳師道
朝代：宋

松樹倒影半溪寒，數個沙鷗似水安。
曾買江南千本畫，歸來一筆不中看。
謝人寄酒
作者：陳師道
朝代：宋

舊香餘味記黄封，厭見春泥滿眼紅。
千乘莫從公子後，百壺能爲故人東。
謝傅監
作者：陳師道
朝代：宋

好士如好色，昔聞今則無。
平生席爲門，未識長者車。
曠士慕林谷，羈人辱泥塗。
願爲執鞭役，莫順下風趨。
去年辱公先，懷刺留寓居。
我往拜其門，鸑鷟鳴高梧。
論交不計年，取材忘其愚。
一寒我如此，百鎰公無餘。
今年賀公歸，乃復過我廬。
當使有近行，應門有長須。
小家不耐事，雞飛犬升閭。
莫歸自有恨，親顔一何娛。
汝家吾無憂，能致賢大夫。
吳公漢庭右，賈生世用疏。
平分太倉粟，盡讀鄴侯書。
士爲知己留，不爲食有魚。
三言移曾母，投杼公何如。
謝孫奉職惠胡德墨
作者：陳師道
朝代：宋

奚李風流盡，法傳外諸孫。
常山陳贍子，懷抱自高攑。
孰云勝潘翁，惟眉山公言。
四海未盡試，一變歸九原。
胡郎少年子，外家典刑存。
一點落髹漆，重價壓璵璠。
孫侯磊落人，情義久益惇。
解囊贈玄圭，孰知師白猿。
我資不解書，下筆輒自喛。
良寶不受辱，默默面稱冤。
謝寇十一惠端硯
作者：陳師道
朝代：宋

百工營材先利器，市道居貨如作贅。
書生活計亦酸寒，斷塼半瓦寧求備。
端溪四山下龍淵，鬰積中州清淑氣。
金聲玉骨石爲容，河江屈流雲作使。
滑如女膚色馬肝，夜半神光際天地。
諸天散花百神喜，知有聖人當出世。
沒人投深索千丈，探頷適遭龍伯睡。
轆轤挽出萬人賀，千歲之藏一朝致。
琢爲時樣供翰墨，十襲包藏百金貴。
北行萬里更衆目，寇卿好事不計費。
南鄰居士卿之孫，豐悴相從不爲異。
似憐陶瓦磨竈煤，輟贈不減前人志。
人言寒士莫作事，鬼奪客偷天破碎。
龜玉韞匵與無同，錦衾還客棄佳惠。
衆所欲得當有緣，天獨於余可無意。
敢書細字注魚蟲，要傳華嚴八千偈。
謝憲臺趙史惠米
作者：陳師道
朝代：宋

平生忍欲今忍貧，閉口逢人不少陳。
俸薄身清趙都史，也能作意向詩人。
謝王立之送花
作者：陳師道
朝代：宋

過雨生泥風作塵，馬蹄聲裏度芳辰。
城南居士風流在，時送名花與報春。
謝田氏
作者：陳師道
朝代：宋

登門執別有不答，慚愧公家父子孫。
顧我何堪能至此，正緣同德又同門。
謝端硯
作者：陳師道
朝代：宋

王家舊物羣偷後，石出蠻溪百丈深。
揮翰吾非玉堂手，斷金君有古人心。
謝贇闍梨見訪
作者：陳師道
朝代：宋

好在談經老上人，衝風踏雪到江濱。
百篇出篋自新得，一鉢隨身依舊貧。
終歲杜門逃俗士，爲師設榻對脩筠。
蒲團藜杖焚香坐，此意此時無點塵。
謝趙使君
作者：陳師道
朝代：宋

欲落未落雪迫人，將盡不盡冬壓春。
風枝冰瓦有去鳥，遠坊窮巷無來人。
忽聞叩門聲遽速，驚雞透籬犬升屋。
使君傳教賜薪炭，妓圍那解思寒谷。
老身曲直不足云，冷窗凍壁作春溫。
定知和氣家家到，不獨先生席作門。
謝趙生惠芍藥三首·其一
作者：陳師道
朝代：宋

郁郁芬芬十里薰，紅紅白白數枝春。
要將結習惱鶖子，送與毗耶彼上人。
謝趙生惠芍藥三首·其三
作者：陳師道
朝代：宋

九十風光次第分，天憐獨得殿殘春。
一枝剩欲簪雙髻，未有人間第一人。
謝趙生惠芍藥三首·其二
作者：陳師道
朝代：宋

從微至老走風塵，喜見鄉園第四春。
獨舞東風醉西子，政緣無語却宜人。
讀白樂天臨水坐詩
作者：陳師道
朝代：宋

西方社裏收身早，白髮人中得計長。
不作北門東掖客，更無閑事可思量。
賀文潛
作者：陳師道
朝代：宋

飛騰無那高詹事，犇軼難甘杜拾遺。
釋梵不爲寧顧計，公侯有命却隨宜。
且留陳迹來韓愈，不用逢人說項斯。
富貴風聲真兩得，窮人從此不因詩。
賀關彥長生日·其一
作者：陳師道
朝代：宋

吉夢熊羆後，名家韋杜旁。
風霜隨氣節，河漢借文章。
漢相功名晚，周南德化長。
欲伸千歲祝，願奉故人觴。
賀關彥長生日·其二
作者：陳師道
朝代：宋

經術宜傳世，清明正得秋。
德優高士傳，名重賦家流。
短袖妨妍舞，青衫負白頭。
待看靈壽杖，扶出富民侯。
贈二蘇公
作者：陳師道
朝代：宋

岷峨之山中巴江，桂椒柟櫨楓柞樟。
青金黄玉丹砂良，獸皮鳥羽不足當。
異人間出駭四方，嚴王陳李司馬揚。
一翁二季對相望，奇寶橫道驥伏箱。
誰其識者有歐陽，大科異等固其常。
小却盛之白玉堂，典謨頌雅用所長。
度越周漢登虞唐，千載之下有素王。
平陳鄭毛視荒荒，後生不作諸老亡。
文體變化未可量，萬口一律如吃羌。
妖狐幻人犬陸梁，虎豹却走逢牛羊。
上帝惠顧祓不祥，天門夜下龍虎章。
前驅吳回後炎皇，絳旂丹轂朱冠裳。
從以甲胄萬鬼行，乘風縱燎無留藏。
天高地下日月光，授公以柄扶病傷。
士如稻苗待公秧，臨流不渡公爲航。
如大醫王治膏肓，外證已解中尚彊。
探囊一試黄昏湯，一洗十年新學腸。
老生塞口不敢嘗，向來狂殺今尚狂，請公別試囊中方。
贈吳氏兄弟三首·其一
作者：陳師道
朝代：宋

一長未可衆人師，萬里元隨八馬蹄。
不解征西說子弟，却憐野鶩厭家雞。
贈吳氏兄弟三首·其三
作者：陳師道
朝代：宋

得失媸妍只自知，略容千載有心期。
恨君不識金華伯，何處如今更有詩。
贈吳氏兄弟三首·其二
作者：陳師道
朝代：宋

才隨年盡不重奇，每愧諸郎索近詩。
旋作七言供一笑，自癡那得使人癡。
贈周秀才二首·其一
作者：陳師道
朝代：宋

與君世好自比鄰，豐悴相從久更親。
急棹小舟來取別，固知風味似前人。
贈周秀才二首·其二
作者：陳師道
朝代：宋

早逢異人得異術，究考咎休出頃刻。
相逢拍手問由來，怪我今年有陰德。
贈太素菴軻律師·其一
作者：陳師道
朝代：宋

林間細路暗通門，火閤深藏雪裏春。
自笑世間千計錯，羨他湖上十年人。
贈太素菴軻律師·其二
作者：陳師道
朝代：宋

枕帳清寒夜色空，琉璃明浄晚燈紅。
定知城市無窮事，盡在山人冷眼中。
贈寇國寶三首·其一
作者：陳師道
朝代：宋

承家從昔如君少，得士於今孰我先。
口擬說詩心已解，世間快馬不須鞭。
贈寇國寶三首·其三
作者：陳師道
朝代：宋

虎子墮地氣食牛，雀兒浴處魚何求。
可奈我衰才亦盡，正須二子與同游。
贈寇國寶三首·其二
作者：陳師道
朝代：宋

往歲黄童今寇君，高文要學亦多聞。
留年看舉天南翼，過目先空冀北羣。
贈寫真禧道人
作者：陳師道
朝代：宋

久病多愁易老身，塵容衰鬢不長新。
早須置我山巖裏，不是麒麟閤上人。
贈張文潛
作者：陳師道
朝代：宋

張侯便然腹如鼓，饑雷收聲酒如雨。
讀書不計有餘處，尚著我輩千百許。
翻湖倒海不作難，將軍百戰富善賈。
弟子不必不如師，欲知其人視其主。
秋來待試丞相府，穀馬礪兵吾甚武。
商周不敵聞其語，一戰而霸在此舉。
百年富貴要自取，人將公卿還爾汝，德如墨君誰敢侮。
贈歐陽叔弼學士
作者：陳師道
朝代：宋

早知汝潁多能事，晚以詩書託下寮。
大府禮容寬懶慢，故家文物尚嫖姚。
只將憂患供談笑，敢望功名答聖朝。
歲歷四三仍此地，家餘五一見今朝。
贈王聿脩商子常
作者：陳師道
朝代：宋

欲作新詩挑兩公，含毫不下思先窮。
貪逢大敵能無懼，彊畫脩眉每未工。
畏病忍狂妨痛飲，晚雲朝雨滯晴空。
正須好句留春住，可使風飄萬點紅。
贈田從先
作者：陳師道
朝代：宋

衣冠魯國動成羣，憂患相從只有君。
落筆如流寧蹈襲，行前應敵却紛紜。
愧非伏老成和伯，喜有侯芭守子雲。
意氣有餘功用少，相望千里定能勤。
贈白闍梨
作者：陳師道
朝代：宋

瓶錫倦西東，歸來一榻空。
宗乘能自判，文學更兼通。
講徹夜堂月，定回枯樹風。
無從參浄社，回首倦飛蓬。
贈知命
作者：陳師道
朝代：宋

黑頭居士元方弟，不肯作公稱法嗣。
外人怪笑那得知，他日靈山親授記。
學詩初學杜少陵，學書不學王右軍。
黄塵扶杖笑鄰女，白衫騎馿驚市人。
靜中作業此何因，醉裏逃禪却甚真。
顧我無錢呼畢曜，有人載酒尋子雲。
君家魯直不解事，愛作文章可人意。
一人可以窮一家，怪君又以才爲累。
請將飲酒換吟詩，酒不窮人能引睡。
不須無事與多愁，老不欲醒惟欲醉。
贈石先生
作者：陳師道
朝代：宋

多方作計老如期，百疾交攻遽得衰。
晚有勝緣逢異士，生須快意闕前知。
迫人鬢頷紛紛白，臨事回迂種種遲。
分我刀圭容不死，他年鶴馭得追隨。
贈秦覯兼簡蘇迨二首·其一
作者：陳師道
朝代：宋

兩秦並立難爲下，萬里長驅在此初。
別後未忘三日語，人來肯作數行書。
贈秦覯兼簡蘇迨二首·其二
作者：陳師道
朝代：宋

文章從古不同時，詩語驚人筆益奇。
過與阿平應絕倒，世間能有幾人知。
贈趙奉議
作者：陳師道
朝代：宋

爲惠不必廣，但問與者誰。
受施何用多，名義以爲資。
平生師友間，四海參寥師。
一窮無四壁，百代有千詩。
再逐越淮江，三年魯中歸。
初無贊公色，不異浄名衣。
才如得風鷁，已復觸藩羝。
路貧誰肯憐，語妙君所知。
我往立談間，欻若白受緇。
迺知仁者聽，不待辛苦詞。
趙侯名教士，勁氣噴長蜺。
論吐天下公，而合吾所私。
明窗弄文墨，妍語含英姿。
要與識者論，且避羣兒癡。
舊好無新功，終年此交綏。
未須堅百戰，當即建降旗。
贈鄭戶部
作者：陳師道
朝代：宋

千載歸來遼海東，江山如舊里閭空。
時平未覺身難遇，學贍依然說不窮。
著繡晝行真細事，下車磬折得深衷。
聖朝未有徐州相，剩作功名跨數公。
贈關彥長
作者：陳師道
朝代：宋

少年初識字，已誦子虛賦。
嘗疑天上人，已離人間去。
蹉跎二十年，久自歎遲暮。
倦游梁宋間，却踏江湖路。
此地始逢君，秋陽破朝霧。
白首鬢毛新，青衫顔色故。
問君胡爲然，竟坐文字誤。
人事久難知，高才常不遇。
論人較賢智，富貴寧在數。
不見竹林詩，山王俱不與。
湖塘發高興，山林有佳處。
迨此閒暇時，觀游莫辭屢。
功名如附贅，得失何用顧。
但當勤秉燭，長願隨杖屨。
贈魏衍三首·其一
作者：陳師道
朝代：宋

妙年文墨秀儒林，老眼今晨得再明。
歷塊過都聊可待，未須回首一長鳴。
贈魏衍三首·其三
作者：陳師道
朝代：宋

敏捷爲文筆不休，何妨縮手小遲留。
名駒已自思千里，老子終當讓一頭。
贈魏衍三首·其二
作者：陳師道
朝代：宋

崔蔡論文不足過，新詩平處到陰何。
寧須萬戶權輕重，不待千篇一已多。
贈魯直
作者：陳師道
朝代：宋

相逢不用蚤，論交宜晚歲。
平生易諸公，斯人真可畏。
見之三伏中，凜凜有寒意。
名下今有人，胸中本無事。
神物護詩書，星斗見光氣。
惜無千人力，負此萬乘器。
生前一樽酒，撥棄獨何易。
我亦奉齋戒，妻子以爲累。
子如雙井茶，衆口願其嘗。
顧我如麥飯，猶足填饑腸。
陳詩傳筆意，願立弟子行。
何以報嘉惠，江湖永相忘。
贈黄氏子小德
作者：陳師道
朝代：宋

黄童三尺世無雙，筆頭滾滾懸秋江。
不憂老子難爲父，平生崛强今心降。
我來喜共阿戎語，應敵縱橫如急雨。
生子還如孫仲謀，豚犬漫多何足數。
黄家小兒名小德，眉如長林目如漆。
只今數歲已動人，老人留眼看他日。
笑君老蚌生明珠，自笑此物吾家無。
君當置酒吾當賀，有兒傳業更何須。
趙巖
作者：陳師道
朝代：宋

一市萬人聚，四衝千里遥。
胡然不作邑，兼自可成橋。
羣盜去無跡，諸家壓不驕。
由來天下事，浮議易傾搖。
踏莎行
作者：陳師道
朝代：宋

紅上花梢，風傳梅信。青春欲動群芳競。林聲鳥語帶餘寒，江光野色開遊徑。乍雨還晴，喧寒不定。重門深院簾帷靜。又還日日喚愁生，到誰準擬風流病。
迎新將至漕城暮歸遇雨
作者：陳師道
朝代：宋

早投林野違風雨，晚旁塵泥飽送迎。
却愧兩街屠販子，卧聽車馬過橋聲。
追呼行
作者：陳師道
朝代：宋

去年米賤家賜粟，百萬官倉不餘掬。
青錢隨賜費追呼，昔日剜瘡今補肉。
今年夏旱秋水生，江淮轉粟千里行。
不應遠水救近渴，空倉四壁雀不鳴。
似聞爲政不爲費，兩不相傷兩相濟。
十年斂積用一朝，驚濤破山風動地。
追尊皇太后挽詞二首·其一
作者：陳師道
朝代：宋

彤管書陰教，黄圖載德容。
漢宮元夢日，代邸近乘龍。
喬岳已遺服，青門啟故封。
從今祠百世，清廟配商宗。
追尊皇太后挽詞二首·其二
作者：陳師道
朝代：宋

典冊尊徽號，欽崇煥德名。
終身聞舜慕，歷月見堯生。
兵衛嚴天仗，車輿轉帝城。
故奩脂澤在，哀感倍皇情。
送仁山主兼寄西堂園澄禪師
作者：陳師道
朝代：宋

未仕寧論馬少游，虛名非復韓潮州。
祖師若問西來信，爲說蒼頭與白頭。
送伯兄赴吏部改官
作者：陳師道
朝代：宋

先子初增秩，年侵鬢已皤。
念兄今善繼，此別喜如何。
親老家仍困，門衰仕未多。
猶須教兒子，早要中文科。
送何子溫移亳州三首·其一
作者：陳師道
朝代：宋

治出龍城守，名高水部郎。
清明人共識，風味獨難忘。
骨立秦書瘦，鬚粘檜密香。
烹鮮師老耳，曳尾肯蒙莊。
送何子溫移亳州三首·其三
作者：陳師道
朝代：宋

復作中年別，仍懷後日憂。
關山遮極目，汴泗只東流。
政好遭頻借，詩清得暗投。
會看靈壽杖，扶出富民侯。
送何子溫移亳州三首·其二
作者：陳師道
朝代：宋

青衿曾誦賦，皓首始登門。
意得寧論晚，心交不待言。
向來期北上，可復改南轅。
畫地數佳政，叢談何處村。
送倫化主
作者：陳師道
朝代：宋

赤髭白足可憐生，躡蹻擔囊壯此行。
要致雪峰千五百，不妨兼識謝宣城。
送傅子正宣義
作者：陳師道
朝代：宋

漸漸烏竿五兩輕，一帆秋色下江濱。
請纓北闕非無意，捧檄南州且爲親。
神驥解韁天上足，風鵬搖翮日邊身。
歸途瞇眼塵沙惡，想夢西湖十里春。
送內
作者：陳師道
朝代：宋

麀麌顧其子，燕雀各有隨。
與子爲夫婦，五年三別離。
兒女豈不懷，母老妹已笄。
父子各從母，可喜亦可悲。
關河萬里道，子去何當歸。
三歲不可道，白首以爲期。
百畝未爲多，數口可無饑。
吞聲不敢盡，欲怨當歸誰。
送劉主簿
作者：陳師道
朝代：宋

平生師友豫章公，矻矻談君口不空。
半面相看吾已了，連城增價子何窮。
三千奏牘諸儒上，四百菴寮一歲中。
二父風流皆可繼，謗禪排道不須同。
送叔弼寄秦張
作者：陳師道
朝代：宋

廬陵四公子，吾及識其半。
叔也英達人，平易亦精悍。
於時吾始壯，敗壁不塗墁。
孤身客東都，轉食諸公館。
時來扣君門，百過不留難。
傾心倒囊笈，燕語徹昏旦。
磬折晚爲親，少得而多患。
相過汝潁上，歲月不勝難。
君才得公餘，十日而千萬。
舌端懸日月，筆下來江漢。
此行不尋常，談者方一貫。
逸足寧小試，寶刀當立斷。
用意不崎嶇，欲得忘挾彈。
卧念平生親，稍作春冰泮。
因聲督張秦，書來不應緩。
送吳先生謁惠州蘇副使
作者：陳師道
朝代：宋

聞名欣識面，異好有同功。
我亦慚吾子，人誰恕此公。
百年雙白鬢，萬里一秋風。
爲說任安在，依然一禿翁。
送外舅郭大夫夔路提點刑獄
作者：陳師道
朝代：宋

天險連三峽，官曹據上游。
百年雙鬢白，萬里一身浮。
可使人無訟，寧須意外憂。
平生晏平仲，能費幾狐裘。
送外舅郭大夫槩西川提點刑獄
作者：陳師道
朝代：宋

丈人東南來，復作西南去。
連年萬里別，更覺貧賤苦。
王事有期程，親年當喜懼。
畏與妻子別，已復迫曛暮。
何者最可憐，兒生未知父。
盜賊非人情，蠻夷正狼顧。
功名何用多，莫作分外慮。
萬里早歸來，九折慎馳騖。
嫁女不離家，生男已當戶。
曲逆老不侯，知人公豈誤。
送大兄兼寄趙團練
作者：陳師道
朝代：宋

貧有分離苦，官無早晚宜。
又爲千里別，未覺十年遲。
日與江山遠，風連草木悲。
平生劉子政，見可只論詩。
送姚先生歸宜山三首·其一
作者：陳師道
朝代：宋

鄭公龍變不容親，猶有先生不絕塵。
定力不爲生死動，始知天地有閑人。
送姚先生歸宜山三首·其三
作者：陳師道
朝代：宋

宇定心清面發丹，下牀投杖覺輕安。
此身已許壺丘子，他日爭尋靖長官。
送姚先生歸宜山三首·其二
作者：陳師道
朝代：宋

老逢熙運乞前官，病遇先生得內丹。
一飽有期吾事了，千年不死後人看。
送孝忠二首·其一
作者：陳師道
朝代：宋

老眼元多淚，春風見此行。
又爲貧賤別，更覺急難情。
斗食吾堪老，詞場爾向榮。
未須憐野鶩，家法付宣城。
送孝忠二首·其二
作者：陳師道
朝代：宋

經史三年學，聰明一旦開。
把文甘潦倒，數日待歸來。
士患聲名早，官今歲月催。
有親須薄祿，臨路尚徘徊。
送孝忠落解南歸
作者：陳師道
朝代：宋

妙年失手未須恨，白璧深藏可自妍。
短髮我能今種種，曉妝他日看娟娟。
千金市帚寧論價，萬戶分封信有年。
清白傳家有如此，歸塗囊盡不留錢。
送建州鄭戶部
作者：陳師道
朝代：宋

清江畫舸照新晴，鐃鼓喧喧聒市鳴。
昔日布衣今着繡，他年鶴化只空城。
還朝不待三年最，得郡何妨萬里行。
歲祿二千親八十，世間誰有此時榮。
送張支使
作者：陳師道
朝代：宋

曠度逢知晚，高才處下難。
清秋一鶚上，拭目萬人看。
白酒初同醉，黄花已戒寒。
憑將衰老事，一一報長安。
送張秀才
作者：陳師道
朝代：宋

學又三年積，功收一日長。
擅場推老手，附尾續諸郎。
度鳥界晴碧，過雲回夕黄。
熟知詩有驗，莫慍路無糧。
送張秀才兼簡德麟
作者：陳師道
朝代：宋

長安千門憎熱客，我獨憐君來解熱。
呼兒具飯懶出口，藜羹不糝甘一啜。
北州別駕玉刻麟，索書往見良可人。
驛使別來無一字，知有此情誰與親。
送張芝卿
作者：陳師道
朝代：宋

相逢已偶爾，告別更蒼然。
離合驚時換，行藏乃世緣。
君無學干祿，我亦賦歸田。
泗水秋山外，長安夕照邊。
送張蘄縣
作者：陳師道
朝代：宋

接祿才餘歲，爲邦近故園。
案圖三萬戶，鎮靜五千言。
雪盡春泥滑，風生沙水昏。
猶須放琴客，坐席稍能溫。
送張衡山
作者：陳師道
朝代：宋

昔別青衿子，今爲白髮翁。
此行何日見，多難向來同。
官事酣歌裏，湖山秀句中。
風塵莫回首，留眼送歸鴻。
送提刑李學士移使東路
作者：陳師道
朝代：宋

襟袖從前相向開，倡酬于此未多陪。
身更寵辱談彌勝，路別東西意自哀。
隠几忘言終不近，白頭青簡兩相催。
孰知衰老難爲別，聲問應須續續來。
送晁堯民守徐
作者：陳師道
朝代：宋

中年爲別不堪憂，束髮登門到白頭。
南省望郎仍國士，東方千騎更吾州。
彭翁老壽終遺骨，燕子飛來只故樓。
知己難逢身易老，煩公置醴我歸休。
送晁奉議高郵判官
作者：陳師道
朝代：宋

公族仍前輩，都城早與遊。
士窮須祿食，才大豈身謀。
雪嶺無歸鳥，冰河有去舟。
平生湖海意，不爲有魚留。
送晁無咎出守蒲中
作者：陳師道
朝代：宋

一麾出守自多奇，四十專城古亦稀。
解榻坐談無我輩，鋪筵踏舞欠崔徽。
的桃作劇聊同俗，遇事當前莫後幾。
聖世急才常患少，棧羊釃酒待公歸。
送智叔令咸平
作者：陳師道
朝代：宋

二謝將能事，重陽只故臺。
固須衝節去，便恐带秋回。
敏捷才無盡，鋪張意有開。
猶須記衰疾，書與雁同來。
送曹秀才
作者：陳師道
朝代：宋

甲第衣冠後，東遷歲月侵。
情親期一諾，急病闕千金。
孰並還家樂，毋忘在莒心。
時能記衰疾，聲迹到雲林。
送李奉議亳州判官四首·其一
作者：陳師道
朝代：宋

謝公中年後，畏與親友別。
數日懷抱惡，每笑冠纓絕。
生有四方事，死當一語决。
前笑今則悲，吾衰擬何說。
著鞭何必先，倒筆不容掣。
鞭爾轅下駒，萬里一改轍。
送李奉議亳州判官四首·其三
作者：陳師道
朝代：宋

吾友孫子實，愛學吾所畏。
持身如處子，得句有餘味。
交歡艱難際，凜然見名誼。
吾病卧里中，車馬日一至。
遣醫饋粱肉，憂憙見顔際。
慇懃勸加餐，代我破戒罪。
一別已三秋，君室乃其季。
輪囷見眼中，不作千里外。
因聲問何如，胡不枉一字。
送李奉議亳州判官四首·其二
作者：陳師道
朝代：宋

祁氏號外府，藏室多異書。
自公有餘力，一覽意何如。
爲學雖日益，受益不受誣。
正須高著眼，濠梁有游魚。
送李奉議亳州判官四首·其四
作者：陳師道
朝代：宋

吾友張文潜，君行乃其里。
當年釣游處，壯者或可指。
聞風起遐想，意作千古士。
不知塵土中，奴椎婢不齒。
胸中無一塵，筆下有百紙。
勿問見自知，未語君已憙。
與遊今已後，行矣勿停軌。
送杜侍御純陝西轉運
作者：陳師道
朝代：宋

餽糧千里古無策，木牛流馬功不極。
邊頭數米換黄金，將軍汗馬未伏櫪。
黠羌人面作胡語，鳥雀貪生爾如許。
熊虎可避蝱可驅，覆巢熏穴意何如。
漢虜相當庸可盡，聊城正用一封書。
巧手莫爲無麵餠，誰能留渴須遠井。
國家有急君得辭，徐人不勞扣關請。
隴上壯士莫捫舌，河西狂王防係頸。
向來此地幾送迎，草間翁仲口不瘖。
十年兩熟飽可待，一歲四守人何心。
老稚持車車不留，歸人不行行轉頭。
關中正須蕭丞相，省內早要富民侯。
可同一夫在所憫，歲晚得無溝壑憂。
送林朝奉
作者：陳師道
朝代：宋

兩父論詩伯仲間，去思今識謝家安。
曠懷亦苦中年別，歸翼仍愁行路難。
四壁未堪風雨夕，百圍已試雪霜寒。
欲逃富貴疑無地，千丈竿頭試手看。
送楊侍禁兼寄顔黄二公二首·其一
作者：陳師道
朝代：宋

相逢今已晚，同府尚經年。
衆口不成虎，諸公更薦賢。
兩親須薄祿，一障欲乘邊。
往問顔夫子，何妨試著鞭。
送楊侍禁兼寄顔黄二公二首·其二
作者：陳師道
朝代：宋

多問黄居士，終年欠一書。
因人候消息，有使報何如。
向晚逢楊子，真堪託後車。
親年方頼祿，不惜借吹噓。
送檢法趙奉議
作者：陳師道
朝代：宋

三歲公門不屢過，作牋時得問如何。
及茲去去翻爲恨，向使常常肯謂多。
勇銳閉房猶著酒，切深疾惡反傷和。
贈言竊取仁人號，善聽君居長者科。
送歐陽叔弼知蔡州
作者：陳師道
朝代：宋

潁陰爲別悔匆匆，十載相望信不通。
晚遇聖朝收放逸，旋遭官禁限西東。
又爲太守專淮石，剩喜郎君類若翁。
梅柳作新詩興動，可令千里不同風。
送江季恭
作者：陳師道
朝代：宋

正學元非世，能詩新有聲。
諸公交鄭季，多士閉何生。
泛愛經過數，移書底裏傾。
又爲淮海別，病眼向誰明。
送江楚州
作者：陳師道
朝代：宋

濠梁初得意，闕里舊論詩。
晚歲何多難，經年始一辭。
淮人饑饉後，良吏拊循時。
欲託山陽簿，翁歸不受私。
送河間呂令
作者：陳師道
朝代：宋

今日中牟令，當年太守孫。
獨能憐此老，肯避席爲門。
寒日風濤壯，邊城簿領繁。
平生子曾子，白首得重論。
送法寶禪師
作者：陳師道
朝代：宋

平生夫鐵脚，道價喧宇宙。
望禮東南雲，吾今獨何後。
晚始識其子，瑶林一枝秀。
初聞飲光笑，復作空生瘦。
今年退後禪，袖手不肯叉。
真成菩薩魔，未免化城咎。
白月懸清光，大鍾得辭扣。
知止一何勇，隨緣豈無復。
豐臺兩禪子，三請期一覯。
翩然挈瓶盂，百里往相就。
古寺風雨餘，觸目初邂逅。
夙昔有靜緣，歡然宛如舊。
教我早自異，業成誰得救。
世故已備嘗，躊躇復何候。
鑽火勿停手，時來自渠透。
慇懃禮白足，吾爲太山溜。
送澤之過維揚
作者：陳師道
朝代：宋

夢裏揚州十載間，青樓陳迹故依然。
袍爭爛錦催詩筆，雨濺明珠落酒船。
顧我老無騎鶴興，羨君行及看花天。
囊中繡句歸應滿，不負韋郎五色牋。
送澶州錄曹宋參軍
作者：陳師道
朝代：宋

宦游男子事，訪別故人情。
能吏于今少，春風及此行。
英雄餘戰伐，犴獄寄廉平。
未肯輕衰疾，人來闕寄聲。
送王元均貶衡州兼寄元龍二首·其一
作者：陳師道
朝代：宋

先生英氣蓋區中，命與仇謀得老窮。
又見長身有家法，可辭短簿怒吾公。
石頭路滑行能速，宣室歸來語未終。
宛洛風塵莫回顧，直須留眼送歸鴻。
送王元均貶衡州兼寄元龍二首·其二
作者：陳師道
朝代：宋

先生秀句滿天東，二子緣渠再得窮。
詩禮向來堪發冢，孫劉能使不爲公。
炎方瘴癘避軒豁，故國山河開始終。
傳語元龍要相識，江湖春動有來鴻。
送王君玉赴試
作者：陳師道
朝代：宋

汝潁諸王後，風流獨此人。
談鋒堅百戰，筆力舉千鈞。
得士吾無愧，多聞子未貧。
平生三學士，相見定相親。
送王定國通判河南
作者：陳師道
朝代：宋

孤身十載客都城，白社雙林諱姓名。
授館不爲他日計，解衣真出故人情。
翹材必定延枚叟，宣室終須記賈生。
萬里歸來髮如漆，了知句畫更新清。
送秦覯二首·其一
作者：陳師道
朝代：宋

士有從師樂，諸兒却未知。
欲行天下獨，信有俗間疑。
秋入川原秀，風連鼓角悲。
目前㹠犬類，未必慰親思。
送秦覯二首·其二
作者：陳師道
朝代：宋

師法時難得，親年富有餘。
端爲李君御，盡讀鄴侯書。
結友真莫逆，論才有不如。
折腰終不補，可但曳長裾。
送章推官
作者：陳師道
朝代：宋

從事有多譽，還家能少留。
持盃猶潁尾，解纜即沙頭。
好事今猶壯，論文老自休。
風埃留我老，說與五湖秋。
送章氏兄弟兼寄金山寧禪師
作者：陳師道
朝代：宋

末塗一過馬羣空，老眼雙瞻碣石鴻。
固有江東兼渭北，其如明月與清風。
一官羈絆吾堪老，萬里嫖姚子未窮。
寄語此時懷馬祖，叩門何日許龐公。
送蘇公知杭州
作者：陳師道
朝代：宋

平生羊荆州，追送不作遠。
豈不畏簡書，放麑誠不忍。
一代不數人，百年能幾見。
昔如馬口銜，今爲禁門鍵。
一雨五月凉，中宵大江滿。
風帆目力短，江空歲年晚。
送蘇迨
作者：陳師道
朝代：宋

胸中歷歷著千年，筆下源源赴百川。
真字飄揚今有種，清談絕倒古無傳。
出塵悟解多爲路，隨世功名小著鞭。
白首相逢恐無日，幾時筆札到林泉。
送詹司業
作者：陳師道
朝代：宋

學舍論交二十年，白頭相對固依然。
才難孰爲吾君惜，果滿寧容我輩先。
熟路長驅聊緩步，百全一發不虛絃。
故懷未盡還成別，飽慣人間不更憐。
送趙承議
作者：陳師道
朝代：宋

先生隠德世難名，晚見諸孫也自成。
潁水向來須好句，道山今日有宗英。
林湖更覺追隨盡，巾帽猶堪語笑傾。
勤苦讀書終不補，未須牆角棄長檠。
送趙教授
作者：陳師道
朝代：宋

束髮相看到白頭，了知公鬢不勝憂。
可堪親老須三釜，又著儒冠忍一羞。
平世功名須晚節，向來旬月取封侯。
北州豪傑知誰健，乞我黄淤十里秋。
送趙朝請赴蘇幕
作者：陳師道
朝代：宋

好合同黄卷，情新更白頭。
胡然落丹墨，不坐致公侯。
沙軟留徐步，潮迴趁急流。
平生湖海興，日夜逐行舟。
送路糾歸老丹陽
作者：陳師道
朝代：宋

身退不待年，意足不待餘。
寧聞有餘論，但問我何如。
才名四十年，盛氣蓋諸儒。
獨無金水力，竟與蛙黽俱。
晚爲府中掾，直前不趑趄。
曾何愧俯仰，頗亦困囁嚅。
有粟尚可糊，有酒尚可娛。
一朝脫章綬，用意不躊躇。
富貴亦何有，惜君寧挽裾。
人生一世間，誰得還其軀。
謝公江海人，此計竟亦疏。
千金一大錢，兩子雙明珠。
妙語發幽光，東坡爲欷歔。
不知兩疏去，能亦有此無。
聊爲三徑資，從子並門居。
送鄜州關司法
作者：陳師道
朝代：宋

早歲相知晚相識，抵掌回頭已陳迹。
萬里從軍壯此行，一筯鱸魚留不得。
夜靜關山秋月明，莫聽嶺頭流水聲。
平世功名須少壯，看君一箭下遼城。
送鄭祠部
作者：陳師道
朝代：宋

持節還家未白頭，有親八十更何求。
又須急詔登天去，不爲寒鄉盡歲留。
四著儒冠甘送老，數經奇運得銷憂。
擬登碣石臨朝日，浩蕩滄溟沒白鷗。
送馮翊宋令
作者：陳師道
朝代：宋

三楚風流信有人，先聲今已徹咸秦。
寧爲雞口官無小，欲試牛刀久要新。
細肋卧沙勤下筯，長芒刺眼莫霑唇。
山西豪傑知吾老，爲說猶堪舉萬鈞。
送高推官
作者：陳師道
朝代：宋

先生鍾舊德，大府冠羣能。
過手無難事，逢人有異稱。
薦賢餘一鶚，夙記契千燈。
看挽秦梁纜，頭頭數不勝。
送魏衍移沛
作者：陳師道
朝代：宋

積雨斷行路，重江未安流。
胡爲冒艱險，迫此米帛謀。
歲晏風作橫，未寬爲子憂。
卒然託異縣，所得如所求。
主人如古人，待士禮亦優。
人情樂新知，豈不懷舊丘。
我貧無四壁，愛爾胡能留。
子也尚不容，吾代諸公羞。
勿云百里遠，已作千山愁。
念子捨我去，誰復從我遊。
諸石吾未識，因子卜可不。
能此已可尚，終焉致綢繆。
送黄生兼寄二謝二首·其一
作者：陳師道
朝代：宋

南第諸兄早相見，別時託子以無倦。
百歲論交見子心，一朝取別寧吾願。
妙歲遠游真所難，肯爲得官近長安。
聖作詩書端有意，猶須用心科舉外。
送黄生兼寄二謝二首·其二
作者：陳師道
朝代：宋

城西兩謝俱能文，穰丞精悍吾所聞。
每讀吾詩得人意，使不能文已可人。
我昔謝公門下士，早年妄作功名意。
如今老寄潁河東，九泉雖深愧此公。
連日大雪以疾作不出聞蘇公與德麟同登女郎臺
作者：陳師道
朝代：宋

掠地衝風敵萬人，蔽天密雪幾微塵。
漫山塞壑疑無地，投隙穿帷巧致身。
晚積讀書今已老，閉門高卧不緣貧。
遥知更上湖邊寺，一笑潛回萬室春。
過杭留別曹無逸朝奉
作者：陳師道
朝代：宋

陳蕃解榻爲留連，俯仰徒驚歲月遷。
故意斯人奈風雨，多情於我獨山川。
可憐顔貌非前日，依舊窮愁似去年。
後夜相思隔煙水，夢魂空寄過江船。
還江上
作者：陳師道
朝代：宋

夜夜滄洲夢，歸心劇旆懸。
呼童買輕舸，拂榻下平川。
遡浪潮如鬭，凌風岸若牽。
江鄉厭回首，行及練花天。
還里
作者：陳師道
朝代：宋

曠士愛吾廬，游子悲故鄉。
慷慨四方志，老衰但悲傷。
虛名自成誤，失得略相當。
暮年還家樂，未覺道路長。
閭里喜我來，車馬塞康莊。
爭前借言色，草木亦晶光。
向來千人聚，一老獨倘佯。
手開南陽阡，松柏鬰蒼蒼。
永願守一丘，脫身萬里航。
平生功名念，倒海浣我腸。
款段引下澤，斷絃更空觴。
尚恐北山南，有文移路傍。
酒戶獻花以奉先聖戲作
作者：陳師道
朝代：宋

蕭蕭竹雨亂鳴鴉，嫋嫋風窗暗碧紗。
玉座塵埃香火冷，酒家來獻一枝花。
酬呂明父學士
作者：陳師道
朝代：宋

當日功名指顧收，一言悟主過千秋。
去登霄漢如平地，歸到雲山尚黑頭。
解組行參蓮社客，揮金坐揖醉鄉侯。
謝公不爲蒼生起，擁鼻重來可自由。
酬應物見戲
作者：陳師道
朝代：宋

扣門賞竹任推排，興盡歸舟挽不回。
平世山林成偃蹇，新年詞句得參陪。
醒心正頼揮毫疾，誤筆仍須送喜來。
書省不應煩乳媼，一時除目盡英才。
酬智叔見戲二首·其一
作者：陳師道
朝代：宋

百念皆空習尚存，稍修香火踏空門。
槌腰摩腹非春事，割愛投閑覆玉樽。
白髮情多猶可染，驂鸞興盡却乘鯤。
上界紛紛足官府，也容河鼓過天孫。
酬智叔見戲二首·其二
作者：陳師道
朝代：宋

雨花風葉未宜春，私柳官渠白下門。
每度清溪嘲短髮，時容使席近芳樽。
雄蜂雌蝶元非偶，野馬游塵不佐鯤。
若許成功當封賞，請看子子與孫孫。
酬智叔見贈
作者：陳師道
朝代：宋

老去斯文不更論，却因夫子話師門。
清談不待傾三語，勝日何知共一樽。
逐北我方填坎井，圖南誰得料鵬鯤。
過逢爲說侯芭在，卧檝生衣犢有孫。
酬王立之二首·其一
作者：陳師道
朝代：宋

頓有亭前玉色梅，情知不肯破寒開。
似憐憔悴兩公客，獨倚東風遣信來。
酬王立之二首·其二
作者：陳師道
朝代：宋

重梅雙杏巧相將，不爲遊人只自芳。
應怪詩翁非老手，相逢不作舊時香。
酬顔生惠茶庫紙
作者：陳師道
朝代：宋

破卵剝膜肌理滑，削玉作版光氣熏。
老子尚堪哦七字，阿買頗能書八分。
野望
作者：陳師道
朝代：宋

山開兩岸柳，水遶數家村。
地勢傾崖口，風濤嚙石根。
平林霜著色，沙岸水留痕。
剩寄還鄉泣，難招去國魂。
野望
作者：陳師道
朝代：宋

霜葉紅於染，吹花落更馨。
平江行詰曲，小徑夾葱青。
度鳥開愁眼，遥山入畫屏。
畏人惟可飲，從俗却須醒。
鉅野泊觸事
作者：陳師道
朝代：宋

蒲巷牽絲直，平湖墜鏡清。
順流風借便，捷路雪初晴。
鳥度欲何向，鷗來只自驚。
有行須快意，安得易爲情。
錢塘寓居
作者：陳師道
朝代：宋

山水如相識，豪華異昔聞。
聲言隨地改，吳越到江分。
門閉蕭蕭雨，風催緩緩雲。
會隨麋鹿去，長謝犬羊羣。
除夜
作者：陳師道
朝代：宋

七十已强半，所餘能幾何。
懸知暮景促，更覺後生多。
遁世名爲累，留年睡作魔。
西歸端著便，老子不婆娑。
除夜對酒贈少章
作者：陳師道
朝代：宋

歲晚身何託，燈前客未空。
半生憂患裏，一夢有無中。
髮短愁催白，顔衰酒借紅。
我歌君起舞，潦倒略相同。
除官
作者：陳師道
朝代：宋

扶老趨嚴召，徐行及聖時。
端能幾字正，敢恨十年遲。
肯著金根謬，寧辭乳媼譏。
向來憂畏斷，不盡鹿門期。
陳留市隠者
作者：陳師道
朝代：宋

陳留人物後，疑有隠屠耕。
斯人豈其徒，滿腹一杯羹。
婷婷小家子，與翁同醉醒。
薄暮行且歌，問之諱姓名。
子豈達者與，槁竹聊一鳴。
老生何所因，稍稍聲過情。
閉門十日雨，吟作饑鳶聲。
詩書工發冢，刀籋得養生。
飛走不同穴，孔突不暇黔。
陳詢秀才歸徐
作者：陳師道
朝代：宋

千里相從愧子心，未堪歸路馬駸駸。
更能作意憐衰病，肯後重來道古今。
三歲有期看一舉，百年聊待到千尋。
行逢浄社論餘習，爲說登臨久廢吟。
陶朱公廟
作者：陳師道
朝代：宋

千篇奏牘漫多知，百戰收功未出奇。
名下難居身可辱，却將湖海換西施。
隠者郊居
作者：陳師道
朝代：宋

高齋繚繞度雙溝，老氣軒昂蓋九州。
不謂江山開悒怏，正緣風味得淹留。
招携好客供談笑，拆補新詩擬獻酬。
小摘自鋤稀菜甲，旁觀虛作不堪憂。
雁二首·其一
作者：陳師道
朝代：宋

來往違寒暑，飛鳴在稻粱。
未知溟海大，不肯過衡陽。
雁二首·其二
作者：陳師道
朝代：宋

截水無留影，哀空有斷羣。
翅開先作字，行斷不成文。
雙櫻
作者：陳師道
朝代：宋

並蔕隨宜好，連心著意紅。
只堪驚老眼，持此與誰同。
雜題
作者：陳師道
朝代：宋

春水漲湖田，先尋滬瀆船。
隔江爭問主，入市不論錢。
味得蓴尤滑，香因豉更便。
它年楝花落，追憶漫流涎。
雜題·其一
作者：陳師道
朝代：宋

亂水交如線，群山翠作屏。
寒輕春稍稍，雪盡麥青青。
霜草猶疑滑，風林漸喜聽。
生涯鞍馬上，歲月短長亭。
雜題·其二
作者：陳師道
朝代：宋

泥雪纔通脚，煙雲復結陰。
遲留隨處處，簾幕靜沉沉。
去雁懷歸意，來禽欲好音。
稍寬溝壑辱，不憚二毛侵。
雞籠鎮
作者：陳師道
朝代：宋

河市新經集，雞籠舊得名。
初聞北人語，意作故鄉聲。
客久艱難極，情忘去就輕。
空虛仍廢忘，何以慰諸生。
離潁
作者：陳師道
朝代：宋

河市千人聚，寒江百丈牽。
吾生能幾日，此地費三年。
叢竹防供爨，池魚已割鮮。
拙勤終不補，他日愧無傳。
雪
作者：陳師道
朝代：宋

初雪已覆地，晚風仍積威。
木鳴端自語，鳥起不成飛。
寒巷聞驚犬，鄰家有夜歸。
不無慚敗絮，未易泣牛衣。
雪中寄魏衍
作者：陳師道
朝代：宋

薄薄初經眼，輝輝已映空。
融泥還結凍，落木復沾叢。
意在千山表，情生一念中。
遥知吟榻上，不道絮因風。
雪後
作者：陳師道
朝代：宋

送往開新雪又晴，故留臘白待春青。
稍回杉色伸梅怨，併得朝看與夜聽。
已覺庭泥生鳥跡，遽修田事带朝星。
暮年功力歸持律，不是騷人故獨醒。
雪後黄樓寄負山居士
作者：陳師道
朝代：宋

林廬煙不起，城郭歲將窮。
雲日明松雪，溪山進晚風。
人行圖畫裏，鳥度醉吟中。
不盡山陰興，天留憶戴公。
項城道中寄劉令使修溪橋
作者：陳師道
朝代：宋

老怯危橋泥沒膝，喜聞吾黨政如春。
須君不惜千金費，此後寧無我輩人。
題明發高軒過圖
作者：陳師道
朝代：宋

滕王蛺蝶江都馬，一紙千金不當價。
異才天縱非力能，畫工不是甘爲下。
今代風流數大年，含毫落筆開山川。
忽忘朽老壓塵底，却怪鳬鴻墮目前。
爾來八二復秀出，萬里河山才咫尺。
眼邊安得有突兀，復似天地初開闢。
明窗寫出高軒過，便逐愈湜聞吟哦。
晚知書畫真有益，却悔歲月來無多。
官禁修嚴斷過訪，時於僻寺逢稅鞅。
秀潤如行琮璧間，清明似引星辰上。
憂悲愉怢百不平，河擘太華東南傾。
平生秀句寰區滿，拾掇餘棄成丹青。
平湖遠嶺開精神，斗覺文字生清新。
未許二豪今角立，要知旁有衛夫人。
題柱二首·其一
作者：陳師道
朝代：宋

桃李摧殘風雨春，天孫河鼓隔天津。
主恩不與妍華盡，何限人間失意人。
題柱二首·其二
作者：陳師道
朝代：宋

從昔嬋娟多命薄，如今歌舞更能詩。
孰知文雅河陽令，不削瓊奴柱下題。
題王平甫帖
作者：陳師道
朝代：宋

早聞英氣擅家聲，晚得諸郎識老成。
可恨治朝無此老，却嫌晚進不同生。
足知落筆千言疾，尚想揮毫一坐傾。
未信哲人窮五字，二難還復以詩鳴。
題畫李白真
作者：陳師道
朝代：宋

君不見浣花老翁醉騎馿，熊兒捉轡驥子扶。
金華仙伯哦七字，好事不復千金模。
青蓮居士亦其亞，斗酒百篇天所借。
英姿秀骨尚可似，逸氣高懷那得畫。
周郎韵勝筆有神，解衣磅礴未必真。
一朝寫此英妙質，似悔只識如花人。
醉色欲盡玉色起，分明尚带金井水。
烏紗白紵真天人，不用更著山巖裏。
平生潦倒飽丘園，禁省不識將軍尊。
袖手猶懷脫靴氣，豈是從來骨相屯。
仰視雲空鴻鵠舉，眼前紛紛那得顧。
是非榮辱不到處，只恐朝來有新句。
勿言身後不要名，尚得吳侯費百金。
江西勝士與長吟，後來不憂身陸沉。
顔市阻風二首·其一
作者：陳師道
朝代：宋

水到西流闊，風從北極來。
聲驅峽口坼，力拔嶺根摧。
突兀重重浪，轟豗處處雷。
順流看過舫，更著快帆催。
顔市阻風二首·其二
作者：陳師道
朝代：宋

萬古梁山泊，今年未掾船。
阻風兼著雪，費日亦忘年。
世事元相忤，衰懷忍自煎。
晚來聲更惡，始覺畏途邊。
馬上口占呈立之
作者：陳師道
朝代：宋

廉纖小雨濕黄昏，十里塵泥不受辛。
轉就鄰家借油蓋，始知公是最閑人。
騎馿二首·其一
作者：陳師道
朝代：宋

復作騎馿不跨馿，此生斷酒未須扶。
獨無錦里驚人句，也得梁園畫作圖。
騎馿二首·其二
作者：陳師道
朝代：宋

衝籬突市不逡巡，掠面驚風撲眼塵。
出手推敲寧避尹，題門吟詠不逢人。
魏衍見過
作者：陳師道
朝代：宋

暑雨不作凉，爽風祇自高。
我老亦衰疾，奈此正鬰陶。
魏侯有新語，高處近風騷。
隠几聆五字，未覺歷日勞。
洒然墮冰井，起粟豎寒毛。
三山已在目，萬象誰能逃。
歷險見絕足，過口味豚膏。
願爲夏雷鳴，莫作饑鳶號。
黄梅五首·其一
作者：陳師道
朝代：宋

異色深宜晚，生香故觸人。
不施千點白，別作一家春。
黄梅五首·其三
作者：陳師道
朝代：宋

冉冉梢頭綠，婷婷花下人。
欲傳千里信，暗折一枝春。
黄梅五首·其二
作者：陳師道
朝代：宋

舊鬢千絲白，新梅百葉黄。
留花如有待，迷國更須香。
黄梅五首·其五
作者：陳師道
朝代：宋

花裏重重葉，釵頭點點黄。
祇應報春信，故作著人香。
黄梅五首·其四
作者：陳師道
朝代：宋

黄裏含真意，春容带薄寒。
欲知誰稱面，徧插一枝看。
黄樓
作者：陳師道
朝代：宋

樓上當當徹夜聲，與人何事有枯榮。
已傳紙貴咸陽市，更恐書留後世名。
黄樓
作者：陳師道
朝代：宋

樓以風流勝，情緣貴賤移。
屏亡老畢篆，市發大蘇碑。
更覺江山好，難忘父老思。
只應千載後，覽古勝當時。
黄無悔挽詞四首·其一
作者：陳師道
朝代：宋

敏慧仍江夏，風流更妙年。
貧焚酒家券，病得里胥錢。
精爽來鷹隼，清明瀉澗瀍。
無兒傳素業，有淚徹黄泉。
黄無悔挽詞四首·其三
作者：陳師道
朝代：宋

志大期千里，身宜置一丘。
英詞真蓋世，爽氣已橫秋。
地要黄金骨，天成白玉樓。
平生斲泥手，斤斧恐長休。
黄無悔挽詞四首·其二
作者：陳師道
朝代：宋

骨秀神仙數，詩清雅頌才。
識高懸日月，韵勝脫塵埃。
去就堪同事，摧殘盡一哀。
了知天上去，不似世間來。
黄無悔挽詞四首·其四
作者：陳師道
朝代：宋

玉筯凝潮後，絲桐藝業餘。
遠塗憎早悟，曠度得中疏。
子逝今何遽，吾生孰與居。
豈無文士傳，未有茂陵書。
齋居
作者：陳師道
朝代：宋

青奴白牯靜相宜，老罷形骸不自持。
一枕西窗深閉閤，卧聽叢竹雨來時。
龍潭
作者：陳師道
朝代：宋

清淵下無際，落日回風瀾。
凜然毛髮直，敢以笑語干。
坡陀百尺臺，葱翠萬木蟠。
驚飈振積葉，清霜作朝寒。
水旱或有差，精禱神其難。
魚龍同一波，信有水府寬。
向來三日雨，頼子一據鞍。
何以報嘉惠，寒瓜薦金盤。
萬口待一飽，歸卧神其安。
猶須雪三赤，盛意莫得闌。
一線天
作者：陳普
朝代：宋

天真道妙本無多，只費挨攤與洗磨。
不見昭昭端的處，分明全體是如何。
一路海棠正開
作者：陳普
朝代：宋

入樵萬里海棠林，花作雲霞樹作陰。
莫笑道人行此路，却懷程邵看花心。
七夕·其一
作者：陳普
朝代：宋

玉果金盤開九州，人間無處匿蛛蟊。
天孫今夜鵲橋畔，百億化身難得周。
七夕·其三
作者：陳普
朝代：宋

欲理銀河一葉舟，不知滿架架蒙鳩。
漢陰抱甕蒼顔叟，孤負今朝乞巧樓。
七夕·其二
作者：陳普
朝代：宋

但把凡身小品論，不須榻頞問星辰。
女郎戀別淚如雨，遑托金針度與人。
七夕·其五
作者：陳普
朝代：宋

織女牽牛不隔河，儼然天娣與相摩。
道心萬載如寒水，肯爲河東起浪波。
七夕·其四
作者：陳普
朝代：宋

木牛流馬無人會，元是自家心孔開。
却恐如簧讒佞口，曾問天孫乞巧來。
七夕後一日·其一
作者：陳普
朝代：宋

世間萬事但隨身，不費將迎是聖人。
雨暗雲昏殷作夜，天青水碧在今晨。
七夕後一日·其二
作者：陳普
朝代：宋

明朝來歲總過去，密意深情幾度春。
此是吾徒塵垢事，敢將上下位星辰。
七月六日夜雨
作者：陳普
朝代：宋

蒼生一一共胞胎，日夜無端心上來。
半月驕陽四更雨，豳風夏校夢初回。
不解算·其一
作者：陳普
朝代：宋

孔桑祗是穢塵編，劉晏空誇馬上鞭。
六合分明長策裏，不知劉項入關年。
不解算·其三
作者：陳普
朝代：宋

管晏商斯幾揣摩，盡誇掌上有山河。
當身成就憑君問，孰與顔曾孔孟多。
不解算·其二
作者：陳普
朝代：宋

算來未必得盧梟，不算其如四壁蕭。
大道廣居天與伍，肯將前箸亂簞瓢。
不解算·其四
作者：陳普
朝代：宋

漢初帷幄有真儒，五百餘人轍予盧。
三十六宮來往處，子房終得邵堯夫。
不飲酒歌
作者：陳普
朝代：宋

人皆愛酒如金珠，我獨畏酒如毒荼。
人皆愛飲醉不醒，我獨不飲常惺如。
我若飲兮人不同，一飲三百斛，再飲三千鍾。
我若醉兮人莫比，上以天爲冠，下以地爲履。
有時醉登樓，倚闌一笑江山愁。
有時醉吟詩，烟雲滿壁龍蛇飛。
有時醉起舞，莫邪出匣金蓮吐。
我欲氣兮斗可撞，我欲力兮鼎可扛。
我欲志兮吞雲夢之八九，我欲歷兮眇天地之四方。
天地生我性不飲，我若飲時安得有酒如長江。
中庸·其一
作者：陳普
朝代：宋

毛髮肌膚總道充，面前無處不相逢。
爲何南北多岐士，動隔江山千萬重。
中庸·其三
作者：陳普
朝代：宋

三綱五典不用學，旦氣清時在枕邊。
未出母胎無不具，何須萬里役樓船。
中庸·其二
作者：陳普
朝代：宋

一人各有一安居，方寸歸藏儘有餘。
顔子一春常不出，他人日日去其廬。
中庸·其五
作者：陳普
朝代：宋

穆王八駿魚千里，漢武末年狐首丘。
馳騖崩奔何日了，靈臺咫尺不回頭。
中庸·其四
作者：陳普
朝代：宋

巨鰲山更在頭上，驪龍珠猶寄頷邊。
何似一身千萬善，流行充滿地中泉。
中秋近願晴·其一
作者：陳普
朝代：宋

秋天連夕卷烟雲，似爲蓬蒿有滯人。
駟馬高車無夢想，中秋但借一冰輪。
中秋近願晴·其三
作者：陳普
朝代：宋

浩蕩無邊及物心，孔顔堯舜共弘深。
柴荆一壑蒼苔合，惟幸寒蟾夜夜臨。
中秋近願晴·其二
作者：陳普
朝代：宋

借得冰輪不敢私，幾多人要露肝脾。
浮雲不用欺天下，須信人間有伯夷。
中秋近願晴·其五
作者：陳普
朝代：宋

春風秋月久交游，少壯論心今白頭。
二子倘無相棄絕，從今但乞十中秋。
中秋近願晴·其四
作者：陳普
朝代：宋

生如螻蟻事如麻，有菜無鹽是幾家。
無限容光通照處，良晨莫遣片雲遮。
久旱得雨
作者：陳普
朝代：宋

同堂合席分汝爾，况乃邈然千萬里。
寸總不知從何來，一夜擁衾八九起。
井田未復思扣閽，忍見秋夏田無水。
甘霖才是渴者飲，何事驕陽驕不止。
旄倪奔走緣木求，惟有氣龍尚循理。
焉知天心不廣大，無愚無智皆如子。
拜泥禱偶都不問，銜石移山良可喜。
雲飛風起作氣勢，野霧山昏醖甘美。
三朝遂作渰渰萋，一點一粒不勝紀。
吁嗟爾輩何惜命，歡呼噎嘔舞欲死。
有身安得不求生，天地之心固如此。
草茅藜藿有一策，堯舜是亦人而已。
端居廊廟同此身，及人及物唯推己。
宮中聖人念民物，春不折柳漱避蟻。
論道燮理豈不知，一夫不獲古所耻。
三年耕有一年食，堯水湯旱無死徙。
有民心也爲民謀，此道如砥直如矢。
乙巳邵武建寧夜坐書呈諸公·其一
作者：陳普
朝代：宋

欲圖麟閣終形役，不過虎溪還事煩。
但向暑來寒往處，十分磨鑢要無痕。
乙巳邵武建寧夜坐書呈諸公·其一〇
作者：陳普
朝代：宋

寄牋遥問兩司命，曾遣千金慰執鞭。
拋却一川風月去，高車駟馬定何年。
乙巳邵武建寧夜坐書呈諸公·其一一
作者：陳普
朝代：宋

求魚指鹿共誣天，駟馬嘶聲更可憐。
不下但嗔機上嫂，中庭猶有淚如泉。
乙巳邵武建寧夜坐書呈諸公·其一七
作者：陳普
朝代：宋

金明池上綠衣兒，燮理陰陽焉用之。
建國立家真可怪，不栽梓漆與桐椅。
乙巳邵武建寧夜坐書呈諸公·其一三
作者：陳普
朝代：宋

投燈飛燭未爲愚，接跡紛紛是可誅。
緣木得魚還有樣，便教焚却孔明廬。
乙巳邵武建寧夜坐書呈諸公·其一九
作者：陳普
朝代：宋

深山夭矯老風霜，自是光明好棟梁。
不待萬牛拖挽去，不如僵柳與枯楊。
乙巳邵武建寧夜坐書呈諸公·其一二
作者：陳普
朝代：宋

父母何曾使我瘉，自將身去狥塵埃。
孔顔思孟老莊釋，萬語千言喚不回。
乙巳邵武建寧夜坐書呈諸公·其一五
作者：陳普
朝代：宋

盱豫悔成緣悔遲，往蹇來反又何疑。
雞鳴一念清如水，正是籧篨可俯時。
乙巳邵武建寧夜坐書呈諸公·其一八
作者：陳普
朝代：宋

棘圍木柵試文章，先把公卿作寇攘。
往事如斯能不咎，未容盡付與斜陽。
乙巳邵武建寧夜坐書呈諸公·其一六
作者：陳普
朝代：宋

山龍火藻舜所置，六合可無綱與維。
有室有家萬心願，聖門大禁在鑽窺。
乙巳邵武建寧夜坐書呈諸公·其一四
作者：陳普
朝代：宋

氣雲汗雨揉黄埃，不是天驅地使來。
莫恃慈親無殺子，害仁已甚必爲災。
乙巳邵武建寧夜坐書呈諸公·其七
作者：陳普
朝代：宋

南面彈琴陳蔡饑，不停晝夜迭相催。
鳲鳩欲一無容僞，兄弟一家分受之。
乙巳邵武建寧夜坐書呈諸公·其三
作者：陳普
朝代：宋

東家丘蓄緣何息，百里奚牛爲底肥。
自得三人雖損一，此心到處物無違。
乙巳邵武建寧夜坐書呈諸公·其九
作者：陳普
朝代：宋

長沙太傅便嘆息，華州司功輒發狂。
持此身心上天去，更無可答萬夫望。
乙巳邵武建寧夜坐書呈諸公·其二
作者：陳普
朝代：宋

匝地彌天日用常，寂然不動已洋洋。
但令正氣無參雜，立見岐山叫鳳凰。
乙巳邵武建寧夜坐書呈諸公·其二〇
作者：陳普
朝代：宋

如山似岳起烟雲，爭柰根資故未純。
整頓乾坤成萬類，要還林下洗心人。
乙巳邵武建寧夜坐書呈諸公·其五
作者：陳普
朝代：宋

敬身天不寬曾子，白眼人當殺嗣宗。
林下脫巾仍露脚，青雲白石肯相容。
乙巳邵武建寧夜坐書呈諸公·其八
作者：陳普
朝代：宋

高宗誠實夢傅說，傅說何嘗夢高宗。
鮐背圖形滿天下，柴門不啟睡方濃。
乙巳邵武建寧夜坐書呈諸公·其六
作者：陳普
朝代：宋

一合乾坤貯鬼神，入虛何敢謂無人。
暗中射鮒誰知見，繞市青衣說與人。
乙巳邵武建寧夜坐書呈諸公·其四
作者：陳普
朝代：宋

鶺鴒翡翠各毛衣，未有絲麻亦衣皮。
白晝不冠對妻子，要令天地撤方維。
乙未冬久雨
作者：陳普
朝代：宋

隴上初黄霧四垂，禾頭盡黑正淋漓。
衡山自有開雲手，只在人間人不知。
仙掌
作者：陳普
朝代：宋

丹崖翠壁盡仙梯，不用囊中大藥資。
成道無過是無欲，仙靈分曉示諸斯。
代壽德興尹
作者：陳普
朝代：宋

堯蓂五葉開元正，堯雲五色輝紫清。
漁歌樵唱樂寬政，今日公堂彌兕觥。
江南春穉寒猶峭，東風先綠銀峰草。
銀峰百草皆何私，邀得東風來獨早。
寬厚不愎父母心，父母萬壽兒願深。
老穉盡作斑衣舞，來聽春風堂上琴。
黄金臺上凝虛竚，碧雲爲捲琴聲去。
要令四海皆陽春，不但銀峰沐膏雨。
區區祝公在此詩，寸草莫報春陽輝。
秉鈞暫借牛刀手，八荒開壽如堯時。
以詩就葉洞春求畫蒲萄
作者：陳普
朝代：宋

洞春豪傑士，妙筆出怪奇。
寫就大宛根，可怪不可{扌棄}。
此手豈易得，此手難再携。
敢將有聲畫，博君無聲詩。
伯循和石堂後二首復依韻·其一
作者：陳普
朝代：宋

晉士當年一峴山，高風千古邈難攀。
浮嵐煖翠依然在，不入人間大夢關。
伯循和石堂後二首復依韻·其二
作者：陳普
朝代：宋

櫂歌一唱醒群迷，先有胸中九曲溪。
仁智之真常瑩徹，過門不入亦山栖。
偶占
作者：陳普
朝代：宋

水邊側耳翠萄葉，陂下銷魂金步摇。
何以潯陽北窗下，白雲伴宿聽翛翛。
偶成呈純父
作者：陳普
朝代：宋

朋友之倫在天地，何啻玄璜耦赤璋。
不聆玉人春風話，禁得鐵衾秋雨牀。
幾人超距作貔虎，三尺弱孺思蠻强。
幾回合眼在丹碧，講談帝伯鋪皇王。
儒家秋·其一
作者：陳普
朝代：宋

講堂寂寂夜鳴蛩，苦爲兒曹課日功。
道體渾淪參太極，臯比冷落坐西風。
研硃點易露華白，剪燭談經帳影紅。
禮樂斯民開治教，閩中常衮蜀文翁。
儒家秋·其三
作者：陳普
朝代：宋

蘆葦西風雁影孤，凄凄凉氣入郊墟。
鐵檠灼爍三更雨，道脈精微幾卷書。
潘鬢星霜愁髮短，韓堂風露故交疏。
朝廷有道奎星顯，何苦蓬窗守蠹魚。
儒家秋·其二
作者：陳普
朝代：宋

離離秋色上梧枝，向曉烟雲冷硯池。
絳帳談經千古道，青山對酒幾聯詩。
西風紅葉林邊樹，夜雨青燈鬢上絲。
竹瘦荷枯籬菊凈，暫韜筆硯徹臯比。